title: Vega (Street Fighter)

text: Vuonna 2009 Chun-Lihin perustuvassa elokuvassa Vega toimi tällä kertaa alkuperäisen tarinansa mukaan Bisonin alaisena. Poikkeuksellisesti Vegan syy pitää naamiota oli elokuvan mukaan peittää rumaa naamaansa, kun taas alun perin idea oli suojella kauniita kasvojaan. Hahmoa näytteli Black Eyed Peasista tuttu muusikko Taboo.


title: Mehmet Bozdogan

text: Mehmet Bozdogan (s. 4. kesäkuuta 1977 Berliini, Saksa) on saksalainen näyttelijä. Hänet tunnetaan parhaiten tv-sarjasta "Kriminalisti" (Der Kriminalist), jossa hän näyttelee rikoskomisario Bülent Celikiä. Hän on näytellyt myös tv-sarjoissa "GSG 9 - Die Elite Einheit" ja "Zeit der Entscheidung - Die Soap Deiner Wahl". Suurimman osan työstään hän on tehnyt Berliinissä eri teattereissa.


title: Mehmet Bozdogan

text: Bozdogan puhuu saksan lisäksi turkkia ja englantia. Hän on 183 cm pitkä.


title: HMS Apollo (M01)

text: HMS Apollo (viirinumero M01) Britannian Kuninkaallisen laivaston Abdiel-luokan miinalaiva, joka palveli toisessa maailmansodassa.


title: HMS Apollo (M01)

text: Alus tilattiin 1940 R & W Hawthorn Leslie and Companyltä Hebburnista Newcastle on Tynestä. Sen köli laskettiin 10. lokakuuta 1941 ja alus laskettiin vesille 5. huhtikuuta 1943. Alus valmistui 12. helmikuuta 1944.


title: HMS Apollo (M01)

text: Tammikuussa 1944 alus oli valmistajan koeajoissa ja telakka luovutti "HMS Apollon" 12. helmikuuta 1944vastaanottotesteihin, joiden päätyttyä alus siirrettiin Scapa Flowhun varustettavaksi. Alus osallistui maaliskuussa Kotilaivaston mukana koulutukseen, jonka päätyttyä se purjehti maaliskuussa Plymouthiin tukemaan Normandian maihinnousua (operaatio Neptune).


title: HMS Apollo (M01)

text: Alukselle kuormattiin 11. maaliskuuta Milford Havenissa miinoja ja se aloitti niiden laskemisen 17. maaliskuuta hyökkäysalueiden suojaamiseksi. Miinanlaskut jatkuivat aina 7. kesäkuuta saakka, jolloin alus vapautui operaatio Neptunesta.


title: HMS Apollo (M01)

text: Kenraali Dwight D. Eisenhower nousi 7. kesäkuuta esikuntineen "HMS Apollolle", joka kuljetti heidät Normandian rannikolle tutustumaan tilanteeseen. Alus ajoi karille, jolloin sen propellit vaurioituivat. Aluksen matkustajat siirrettiin hävittäjä "HMS Undauntedille" ja alus siirrettiin Sheernessiin tilapäiskorjauksiin. Se siirtyi 13. kesäkuuta Tyneen kaupalliselle telakalle korjattavaksi. Alus otettiin telakalle 15. kesäkuuta.


title: HMS Apollo (M01)

text: "HMS Apollo" palasi palvelukseen 30. syyskuuta, minkä jälkeen se oli lokakuun alun koulutuksessa Scapa Flowssa. Alus palasi 25. lokakuuta miinoitustehtäviin, jotka jatkuivat aina Euroopan taisteluiden loppumiseen saakka. Alus määrättiin toukokuussa 1945 Brittiläiseen Tyynenmeren laivastoon. Alus lähti 13. toukokuuta "HMS Devonshiren" ja "HMS Ariadnen" kanssa Rosythistä Osloon kuljettaen Norjan hallitusta ja kruununprinssiä. Palattuaan alus aloitti valmistautumisen siirtoon.


title: HMS Apollo (M01)

text: Alus lähti 24. kesäkuuta Gibraltarin kautta Välimerelle saapuen Maltalle 30. kesäkuuta. Heinäkuun alussa alus osallistui Välimeren laivaston mukana harjoitukseen ennen kuin 4. heinäkuuta aloitti matkansa Suezin kanavan kautta Intian valtamerelle. Alus jatkoi 9. heinäkuuta matkaansa Adenista Colombon kautta Kookossaarille, josta se jatkoi 22. heinäkuuta matkaansa edelleen Fremantlen ja Geelongin kautta Melbourneen. Alus saapui 1. elokuuta 1945 Melbourneen eikä kerennyt osallistumaan taisteluihin, koska Brittiläinen Tyynenmeren laivasto oli jo irrotettu Yhdysvaltain 3. laivastosta eikä se siten enää osallistunut Japanin vastaisiin sotatoimiin.


title: HMS Apollo (M01)

text: "HMS Apollo" osallistui joukkojen ja materiaalin kotiinkuljetuksiin. Alus poistettiin palveluksesta 1961, jolloin se siirrettiin reserviin. Alus sijoitettiin poistolistalle 1962 ja se myytiin romutettavaksi Hughes Bolkowille Sunderlandiin, jonne se saapui marraskuussa 1962.


title: Juri Kuznetsov (jääkiekkopuolustaja)

text: Juri Kuznetsov (s. 31. tammikuuta 1965 Moskova, Neuvostoliitto) on venäläinen entinen jääkiekkoilija.


title: Juri Kuznetsov (jääkiekkopuolustaja)

text: Kuznetsov aloitti ammattilaisuransa vuonna 1985 Venäjän jääkiekon superliigan Krylja Sovetovissa. Kuznetsov edusti Sovetovia sekä Vysšaja Ligassa pelaavaa Voronezh Burania vuoteen 1993, jonka jälkeen hän siirtyi Ruotsin Elitserienissä pelaavaan IF Björklöveniin.


title: Juri Kuznetsov (jääkiekkopuolustaja)

text: Kaudeksi 1994-95 Kuznetsov siirtyi HIFK:n riveihin. Hän viihtyi HIFK:ssa kolme kautta ja kaudeksi 1997-98 hän siirtyi SaiPaan, missä Kuznetsov viihtyi lähes viisi kautta. Viimeisellä kaudellaan 2001-02 Kuznetsov lähti SaiPasta kesken kauden. Hän palasi kotimaahansa ja Lokomotiv Jaroslavliin yhdeksän ulkomailla vietetyn kauden jälkeen. Kaikkiaan Kuznetsov pelasi 388 SM-liigaottelua ja teki niissä tehot 53+119=172. Jäähyminutteja hän keräsi 305. SM-liigassa Kuznetsov kuului kiekollisten puolustajien eliittiin ja hänen piste-ennätyksensä, 36 pistettä, on kausilta 1999-00 ja 2000-01.


title: Juri Kuznetsov (jääkiekkopuolustaja)

text: Kaudella 2002-03 Kuznetsov pelasi Kajaanin Hokissa, mutta se jäi hänen uransa viimeiseksi seuraksi. Ammattilaisena on pelannut myös toinen Juri Kuznetsov (s. 1971), joka on pelannut hyökkääjänä MM-tasolla ja on Vancouver Canucksin varaus vuodelta 1994.


title: Eveline Widmer-Schlumpf

text: Eveline Widmer-Schlumpf (s. 16. maaliskuuta 1956, Felsberg, Graubünden) on sveitsiläinen poliitikko ja maan oikeusministeri 1. tammikuuta 2008 lähtien. Hän edustaa konservatiivista BDP-puoluetta ja on entisen liittopresidentin Leon Schlumpfin tytär. Hän on Eugéne Ruffyn jälkeen ensimmäinen isänsä tavoin liittoneuvostoon noussut sveitsiläispoliitikko ja kaiken kaikkiaan kuudes nainen historiassa joka on valittu sinne.


title: Eveline Widmer-Schlumpf

text: Widmer-Schumpf kouluttautui yliopistossa juristiksi ja toimi asianajajana vuodesta 1987 vuoteen 1998, jolloin hänet valittiin Graubündenin kantonin hallitukseen. Hän oli ensimmäinen nainen joka valittiin sinne ja toimi myös kantonin muodollisena presidenttinä vuosina 2001 ja 2005.


title: Eveline Widmer-Schlumpf

text:
Joulukuussa 2007 kristillisdemokraatit, sosiaalidemokraatit ja vihreät nimesivät hänet myös Sveitsin kansanpuoluetta (SVP) edustaneen Christoph Blocherin sijaan oikeusministerin paikalle.
Ensimmäisellä kierroksella hän sai 116 ääntä Blocherin 111 vastaan ja ratkaisevalla toisella kierroksella 125 ääntä Blocherin 115:ttä vastaan. Oikeusministeriksi nousunsa jälkeen Widmer-Schlumpf on mm. pohtinut burkakieltoa Sveitsiin.


title: Eveline Widmer-Schlumpf

text: Kansanpuolue erotti 1. kesäkuuta 2008 Widmer-Schlumpfin edustamat puolueosastot, jolloin ne muodostivat Bürgerlich-Demokratische Partei Schweizin.


title: Ergo bibamus

text: Ergo bibamus () on tunnettu juoma- ja opiskelijalaulu, jonka Johann Wolfgang von Goethe kirjoitti saksaksi vuonna 1810 ja johon Max Eberwein sävelsi musiikin 1813. Eino Leino käänsi laulun suomeksi 1900-luvun alussa.


title: Yleisurheilun sisäratojen Euroopan-mestaruuskilpailut 1968

text: Yleisurheilun sisäratojen Euroopan-mestaruuskilpailut järjestettiin vuonna 1968 Madridissa, Espanjassa. Kisojen ajankohta oli 9.–10. maaliskuuta. Kisapaikkana oli Palacio de Deportes, jonka juoksurata oli 182 metrin mittainen.


title: Orava (täsmennyssivu)

text: Orava voi tarkoittaa seuraavia:


title: Yrjö Wichmann

text: Yrjö Jooseppi Wichmann (8. syyskuuta 1868 Liminka – 3. toukokuuta 1932 Helsinki) oli Helsingin yliopiston suomalais-ugrilaisen kielentutkimuksen ylimääräinen professori vuodesta 1909 ja varsinainen professori vuosina 1920–1932.


title: Yrjö Wichmann

text: Wichmannin vanhemmat olivat kirkkoherra Emil August Wichmann ja Charlotta Wilhelmina Schroderus. Hän tuli ylioppilaaksi Oulun suomalaisesta yksityislyseosta 1887 ja valmistui filosofian kandidaatiksi ja maisteriksi 1891 sekä lisensiaatiksi ja tohtoriksi 1897. Suomalais-ugrilaisen kielentutkimuksen dosentiksi Wichmann tuli samana vuonna. Hän toimi suomen kielen opettajana Helsingin kauppaopistossaa 1893–1897 ja Helsingin ruotsalaisessa jatko-opistossa 1897–1901, 1902–1905 sekä 1908–1922.


title: Yrjö Wichmann

text: Wichmann tutki vuosina 1891–1892 ja 1894 udmurtin kieltä Suomalais-Ugrilaisen Seuran stipendiaattina. Hänen väitöskirjansa (1897) aiheena oli udmurtin ensi tavun vokaalisto komin edustukseen verrattuna. Wichmann tutki myöhemmillä matkoillaan myös komia, maria ja Moldovassa asuvien csángó-unkarilaisten kieltä. Wichmannin csángó-murteen sanakirjan julkaisivat Bálint Csüry ja Artturi Kannisto vuonna 1936.


title: Yrjö Wichmann

text: Suomalais-Ugrilaisen Seuran toinen sihteeri Wichmann oli 1894–1897, ensimmäinen sihteeri 1898–1905, toinen varaesimies 1909–1919 ja ensimmäinen varaesimies 1919–1932. Hän oli myös Unkarin kansatieteellisen seuran ulkomainen jäsen 1908, Moskovan luonnon- ja kansatieteen harrastajien seuran jäsen 1911 ja kunniajäsen 1927, Unkarin kielitieteellisen seuran kunniajäsen 1921 ja Unkarin tiedeakatemian ulkomainen jäsen 1921. Marburgin yliopiston kunniatohtoriksi Wichmann vihittiin 1927.


title: Yrjö Wichmann

text: Wichmannin puoliso vuodesta 1905 oli Julia Maria Herrmann (1881–1974). Asianajaja, juristi ja kauppaoikeuden professori Väinö Vihma (1907–1958) oli heidän poikansa.


title: Berghia verrucicornis

text: Berghia verrucicornis on meressä elävä nilviäinen, joka kuuluu vapaakiduskotiloiden lahkoon ("Nudibranchia"). Sitä tavataan Atlantissa ainakin Välimeren suulla ja Afrikan länsirannikolla., mahdollisesti myös Amerikan puoleisella rannikolla. Tällä nimellä myydään riutta-akvaarioihin nilviäisiä, jotka tehokkaasti tuhoavat kiusallisia lasiruusuja eli "Aiptasia"-suvun merivuokkoja, mutta akvaarioihin myyty laji on useimmin ilmeisesti "Aeolidiella stephanieae"


title: Berghia verrucicornis

text: "Berghia"-kotilot kassvavat noin 2-3 cm pitkiksi. Niiden selkää peittävät värikkäät "cerata"-nimiset ulokkeet, joita eläin käyttää sekä hengittämiseen että muuhun aineenvaihduntaan. Niiden ruumissa elää symbioottisia zooksantelli-leviä, mutta levien yhteyttämistuotteet eivät riitä kotilon ainoaksi ravinnoksi, vaan sen on saatava säännöllisesti ravinnokseen lasiruusuja.


title: B-Sides Volume 1

text: B-Sides Volume 1 on brittiläisen The Chemical Brothersin vuonna 2007 julkaistu b-puolia sisältävä kokoelma-albumi.


title: B-Sides Volume 1

text: Suluissa alkuperäinen julkaisu.


title: Rasmus Rask

text: Rasmus Rask (1787–1832) oli tanskalainen kielentutkija. Rask tutki myös suomalais-ugrilaisia kieliä. Hän vieraili Turussa maaliskuussa 1818. Hän opiskeli suomea ja antoi tutkijana runsaasti virikkeitä suomalaisille kollegoilleen. Rask selitti muun muassa suomen kielen historian tutkimisen tärkeyttä. Raskin innoittamana A. J. Sjögren sovelsi ensimmäisenä suomalaisena historiallis-vertailevaa metodia suomensukuisten kielten tutkimuksessa. Rask myös vaikutti siihen, että tutkimusmatkat Venäjän suomensukuisten kansojen pariin päästiin vihdoin aloittamaan. Ensimmäisen matkan teki Sjögren vuosina 1824–1829.


title: Sara Varone

text: Sara Varone (s. 17. joulukuuta 1972) on italialainen glamourmalli ja televisiopersoona. Hän on yhtenä esiintyjänä italialaisessa tietokilpailuohjelmassa "Buona Domenica".


title: Liuskamerietana

text: Liuskamerietana ("Tenellia adspersa") on meressä elävä pienikokoinen nilviäinen, joka kuuluu vapaakiduskotiloiden lahkoon ("Nudibranchia").


title: Liuskamerietana

text: Laji jää alle 10 mm pituiseksi ollen tavallisesti 4–7 mm pitkä. Väriltään ruumis on vaalean kellanruskea, läpikuultava, ja pintaa peittävät pienet mustat pisteet. Selkäpuolella on viidestä kuuteen riviä pitkiä ulokkeita, joita on kummallakin kyljellä kahdesta kolmeen ulokkeen ryhminä. Suun vieressa on pitkät tuntosarvet, jotka suuntautuvat suoraan sivuille.


title: Liuskamerietana

text: Liuskamerietana on lähes kosmopoliitti laji. Sitä tavataan Atlantissa, Välimeressä, Itämeressä myös Suomen aluevesillä sekä Tyynen valtameren pohjoisosissa. Suomessa sen levinneisyys ulottuu rannikkoa pitkin likimain Porvoosta Poriin.


title: Liuskamerietana

text: Yhdysvalloissa liuskamerietana on luokiteltu haitalliseksi vieraslajiksi.


title: Liuskamerietana

text: Liuskamerietana viihtyy matalissa merenlahdissa, satama-altaissa, kanavissa ja jokisuiden murtovedessä. Laji sietää matalia suolapitoisuuksia aina kolmeen promilleen saakka. Ravinnokseen se saalistaa erilaisia polyyppieläimiä ja saattaa tuhota nopeasti suuriakin polyyppieläinesiintymiä.


title: Martin Munkácsi

text: Martin Munkácsi (alk. "Márton Mermelstein"; 18. toukokuuta 1896 Kolozsvar, Itävalta-Unkari – 13. heinäkuuta 1963 New York, Yhdysvallat) oli unkarilainen valokuvaaja, joka työskenteli Saksassa (1928–1934) ja sittemmin Yhdysvalloissa.


title: Martin Munkácsi

text: Munkácsi oli Unkarissa asuessaan sanomalehdentoimittaja ja valokuvaaja ja oli erikoistunut urheiluun. Siihen aikaan varsinaisia urheilukuvia voitiin ottaa vain ulkona päivänvalossa. Munkácsin keksintö oli tehdä urheiluvalokuvista hyvin huolellisesti sommiteltuja toimintavalokuvia, jotka edellyttivät sekä taiteellista silmää että teknistä taitoa.


title: Martin Munkácsi

text: Munkácsin läpimurto tapahtui kohtalokkaan tappelun kuvaamisen ansiosta. Nuo kuvat vaikuttivat taposta syytetyn oikeudenkäynnin lopputulokseen, ja Munkácsista tuli niiden ansiosta tunnettu. Kuvien tuoma julkisuus auttoi häntä saamaan työtä Berliinissä vuonna 1928 "Berliner Illustrirte Zeitungissa", jossa hänen ensimmäinen julkaistu kuvansa esitti lätäkön halki syöksyvää kilpa-autoa. Hän työskenteli myös muotilehti "Die Damelle".


title: Martin Munkácsi

text: Hän ei kuvannut pelkästään urheilua ja muotia vaan vielä enemmän berliiniläisiä, rikkaita ja köyhiä, kaikissa heidän puuhissaan. Hän kävi kuvaamassa Ullmanin kustantamon julkaisemassa "Berliner Illustrirte Zeitungissa" julkaistuihin kuva-aukeamiin Turkissa, Sisiliassa, Egyptissä, Lontoossa, New Yorkissa ja kuten tiedetään Liberiassa.


title: Martin Munkácsi

text: Häntä kiehtoivat nykyajan vauhti ja uudet jännittävät kuvauspaikat, etenkin lentäminen. On ilmakuvia, on ilmassa otettuja kuvia naisten lentokouluista, on Zeppelinistä käsin otettuja kuvia, kuten kuvat jotka hän otti matkalla Brasiliaan lentäessään yli laivan, jonka matkustajat vilkuttavat yläpuolellaan olevalle ilma-alukselle.


title: Martin Munkácsi

text: 21. maaliskuuta 1933 hän valokuvasi pahaenteisen "Potsdamin päivän", jolloin iäkäs presidentti Paul von Hindenburg ojensi Saksan Adolf Hitlerin käsiin. "Berliner Illustrirte Zeitungin" toimeksiannosta hän kuvasi Hitlerin sisäpiiriä, missä oli oma irvokkuutensa, sillä hän oli juutalainen ja ulkomaalainen.


title: Martin Munkácsi

text: "Berliner Illustrirte Zeitung" kansallistettiin vuonna 1934, sen juutalainen päätoimittaja Kurt Korff erotettiin ja sen uutta luova valokuvaus korvattiin kuvilla saksalaisista sotajoukoista.


title: Martin Munkácsi

text: Munkácsi lähti New Yorkiin, missä hän solmi 100 000 dollarin sopimuksen muotialan huippulehden Harper's Bazaarin kanssa. Kekseliäästi hän lähti usein kuvaamaan ulos studiosta, rannalle, maatiloille, lentokentälle. Hän teki yhden ensimmäisistä artikkeleista, joka oli kuvitettu alastonkuvilla viihdelehdessä.


title: Martin Munkácsi

text: Hänen ottamissaan muotokuvissa ovat olleet muun muassa Katharine Hepburn, Leslie Howard, Jean Harlow, Joan Crawford, Jane Russell, Louis Armstrong, ja kuviin kuuluu myös Fred Astairesta otettu loistava tanssikuva.


title: Martin Munkácsi

text: Monien onnettomien yhteensattumien jälkeen loistava ja juhlittu Munkácsi kuoli köyhänä ja kiisteltynä. Eräät yliopistot ja museot kieltäytyivät ottamasta vastaan hänen arkistoaan, ja se hajosi pitkin maailmaa.


title: Martin Munkácsi

text: Berliiniläisen Ullsteinin kustantamon arkisto ja hampurilainen F. C. Gundlachin kokoelma sisältävät kaksi laajinta Munkácsin teosten kokoelmaa.


title: Martin Munkácsi

text: Vuonna 1932 nuori Henri Cartier-Bresson, joka oli tuolloin itsenäinen valokuvaaja, joka kirjasi matkojaan ja ystäviään, näki Munkácsin valokuvan "Kolme poikaa Tanganjika-järvellä", jonka tämä oli ottanut liberialaisella rannalla. Cartier-Bresson sanoi myöhemmin: "Minulle tämä valokuva oli se kipinä, joka sytytti innostukseni. Tajusin yhtäkkiä, että vangitsemalla hetken valokuva tavoittaa ikuisuuden. Se on ainoa minuun vaikuttanut valokuva. Kuvassa on sellaista intensiteettiä, sellaista elämäniloa, ihmeen kokemusta, että se kiehtoo minua yhä vieläkin." Hän on toistanut saman useita kertoja elämänsä aikana, kuten siteeratussa lauseessaan: "Yhtäkkiä tajusin, että valokuva kiinnittää ikuisuuden hetkeen. Se on ainoa minuun vaikuttanut valokuva. Kuvassa on sellaista intensiteettiä, sellaista spontaaniutta, sellaista elämäniloa, sellaista ihmettä, että yhä vielä tänäänkin se hämmästyttää minua."


title: Martin Munkácsi

text: Richard Avedon sanoi Munkácsista: "Hän toi ennen niin ilottomaan, rakkaudettomaan, valehtelevaan taiteeseen hipaisun onnea ja rehellisyyttä ja naisen rakkauden. Nyt se, mitä kutsutaan muotimaailmaksi, on kansoitettu Munkácsin lapsilla, hänen perillisillään... Munkácsin taide perustui siihen, millaista hän halusi elämän olevan, ja hän halusi sen olevan loistokasta. Ja se oli." Harper's Bazaarin juhlittuna muotikuvaajana hänellä oli taito liittää kuviinsa myös huumoria.


title: Martin Munkácsi

text: Järjestäessään vuonna 2007 näyttelyn "Henri Cartier-Bresson’s Scrapbook: Photographs, 1932–46" International Center of Photography järjesti samassa yhteydessä Munkácsin valokuvien näyttelyn, jonka nimi oli "Martin Munkácsi: Think While You Shoot!" ("Martin Munkácsi: Ajattele samalla kun laukaiset") Vuonna 2009 neworkilainen Howard Greenberg Gallery järjesti Edward Steichenin ja Munkácsin valokuvien yhteisnäyttelyn.


title: Martin Munkácsi

text: Munkácsin tunnusmerkki oli liikkeen käyttö, jota hänen jälkeensä ovat monet valokuvaajat jäljitelleet.


title: Armillaari

text: Armillaari ('taivaspallo', pyöreä astrolabi) on vanha tähtitieteellinen koje, jolla kuvataan taivaankantta. Laitteella mitataan tähtien liikettä maapallon ympärillä. Laitteen nimi tulee latinan sanasta "armilla", joka tarkoittaa 'piiriä', 'rinkiä'. Tyylitelty armillaari on kuvattuna Portugalin lipussa.


title: Armillaari

text: Armillaarin keksi Eratosthenes 225 eaa. Armillaaripallossa on pyöriviä metallirenkaita, jotka kuvaavat napoja, napojen akselia, pituuspiirejä ja leveyspiirejä; erityisesti päiväntasaajaa, napapiirejä ja kääntöpiirejä; ja ekliptika. Armillaaripallon keskellä on Maata kuvaava pallo.


title: Armillaari

text: Kiinalainen astronomi Su Song rakensi armillaarin kaltaisen laitteen 1000-luvulla.


title: Slavistiikka

text: Slavistiikka on akateemista slaavilaisten kielten ja kulttuurien tutkimusta. Enenevässä määrin slavistiikan piiriin on alettu laskea myös slaavikansoja ja heidän asuttamiaan alueita koskevaa historiallista ja yhteiskuntatieteellistä tutkimusta.


title: Slavistiikka

text: Alasta on myös mahdollista käyttää nimitystä slaavilainen filologia, joka käsittää selkeämmin ainoastaan itse kieliä ja niihin liittyviä kulttuureita koskevan tutkimuksen.


title: Standard Athletic Club

text: Standard Athletic Club on urheiluseura Pariisista. Seura perustettiin 1. maaliskuuta 1890 ja on näin yksi Ranskan vanhimmista jalkapalloseuroista. Seura voitti myös ensimmäisen Ranskan mestaruuden 1894 ja uusi mestaruuden 1895, 1897, 1898, 1901. Seura edusti myös Ranskaa kriketissä Pariisin olympialaisissa 1900 yhdessä Union Clubin kanssa. Toimintaa seuralla on kriketin ja jalkapallon lisäksi mm. golfissa, squashissa ja tenniksessä.


title: Jarkko Valtee

text: Jarkko Valtee on suomalainen radiojuontaja, televisiojuontaja, pukusuunnittelija ja drag-artisti. Valtee voitti Miss Drag Queen -kilpailun vuonna 2000. Hän on myös puvustanut useita televisio-ohjelmia ja musikaaleja. Syksyllä 2005 Valtee oli yksi "Idols"-laulukilpailun tuomareista ja syksyinä 2009 ja 2011 hän toimi "Talent Suomi" -kykyjenetsintäohjelman juontajana yhdessä Osku Heiskasen kanssa. Vuodesta 2011 hän on juontanut Radio Aallon aamuohjelmaa "Dynastia" yhdessä Anna Perhon ja Kimmo Vehviläisen kanssa juonnettuaan sitä ennen saman kanavan aamuohjelmaa "OVH" yhdessä Olga K:n ja Harri Moision kanssa. Valtee vastaa myös StepUpin visuaalisesta ilmeestä sekä showtanssiryhmien esitysten suunnittelusta.


title: Hiroshi Aoyama

text: Hiroshi "Hiro" Aoyama (s. 25. lokakuuta 1981 Ichihara, Chiban prefektuuri) on japanilainen ratamoottoripyöräilijä. Hän voitti 250cc-luokan maailmanmestaruuden vuonna 2009.


title: Hiroshi Aoyama

text: Hiroshi Aoyama kilpaili vuoteen 2003 saakka Japanin mestaruussarjassa ja siirtyi MM-sarjaan vuonna 2004. Tosin vuosina 2000-2003 hän ajoi joissain MM-osakilpailuissa villillä kortilla. Aoyama on ajanut MM-sarjaa Hondalla ja KTM:llä. Kaudella 2007 hänen tallikaverinaan KTM:llä oli Mika Kallio. Ensimmäisen osakilpailun Aoyama voitti kaudella 2005. Koko uransa MM-tasolla 250-kuutioisissa ajanut Aoyama siirtyy kaudella 2010 MotoGP-luokkaan. Siirto oli odotettu sillä MotoGP-luokka oli ilman japanilaiskuljettajaa heinäkuusta 2009 saakka, kun Yuki Takahashin sopimus irtisanottiin. Edellisen kerran MotoGP-luokassa ei ajanut yhtään japanilaiskuljettajaa 17 vuotta aikaisemmin.


title: Hiroshi Aoyama

text: Hiroshi Aoyaman veli Shuhei on myös ratamoottoripyöräilijä.


title: Yleiset vapaapäivät Valko-Venäjällä

text: Oheisessa taulukossa on lueteltu yleiset vapaapäivät Valko-Venäjällä. Maassa on myös muutamia muita virallisia kansallisia juhlapäiviä (kuten 15. maaliskuuta vietettävä Perustuslain päivä ), mutta käytännössä nämä ovat useimmille valkovenäläisille työpäiviä. Sekä ortodoksisen että katolisen kirkon viettämä Pääsiäispäivä on vapaapäivä; se osuu sunnuntaille.


title: Yleiset vapaapäivät Valko-Venäjällä

text: Tapaamisia järjestettäessä on hyvä ymmärtää, että työpaikoilla on tavallista järjestetää yleisten vapaapäivien yhteyteen pitkiä viikonloppuvapaita, kun virallisen vapaapäivän ja viikonlopun väliin jää vain yksi tai kaksi välipäivää.


title: Yleiset vapaapäivät Valko-Venäjällä

text: Taulukko yleisistä vapaapäivistä Valko-Venäjällä


title: Lövön silta

text: Lövön silta () on Dragsfjärdin ja Kasnäsin väliselle yhdystielle 1830 Kemiönsaaren kuntaan, Dragsfjärdin Lövön ja Söljeholmenin saarten välille vuonna 2011 valmistunut 473 metriä pitkä, 7-aukkoinen liittopalkkisilta. Silta korvasi paikalla liikennöineen Lövön lossin. Silta avattiin yleisen liikenteen käyttöön 27.5.2011.


title: Lövön silta

text: Sillan alitse kulkee 3,2 metrin kulkusyvyinen Biskopsö–Högsåran veneväylä. Sillan rakennustöiden ajan paikalla oli vesiliikenteelle kulkuaukko, jonka korkeus on 18 metriä ja leveys 80 metriä.


title: Lövön silta

text: Noin 400–500 vakinaista asukasta asui Lövön lossiyhteyden takana. Lövön saaren asukkaiden lisäksi lossin kautta kulkivat muun muassa Kasnäsin, Vänön, Rosalan ja Högsåran asukkaat. Vakinaisten asukkaiden lisäksi lossiyhteyden takana oli yli 1 000 vapaa-ajan asuntoa. Tieliikennettä oli vuonna 2002 keskimäärin 400 ajoneuvoa vuorokaudessa ja kesällä 500 ajoneuvoa vuorokaudessa.


title: Lövön silta

text: Sillan alitse kulkevalla vesiliikkenneväylällä 62 prosenttia liikenteestä on huviveneitä, moottori- ja soutuveneitä ja 36 prosenttia purjeveneitä. Väylää käyttää myös satunnaisesti laivaliikenne ja kalastusalukset. Vuoden 1998 kesällä tehdyssä viikon laskentaseurannassa väylällä kulki 962 venettä ja alusta.


title: Lövön silta

text: Vuonna 2001 Tiehallinto teki Lövön lossipaikan kehittämisen yleissuunnitelman. Tiesuunnitelman laatiminen aloitettiin vuonna 2006.


title: Lövön silta

text: Hankkeen urakoitsijana toimi Skanska ja urakkasumma on noin 7,8 miljoonaa euroa. Sillan teräsrakenneurakoitsijana on Rautaruukki, joka valmisti sillalle Suomen suurimmat siltalohkot. Koko rakennusalueen pituus on 1 125 metriä. Lokakuussa 2009 aloitettiin linjansiirtötyöt ja lossin siirtoa valmistelevat toimenpiteet. Kannen viisi teräslohkoa kuljetettiin paikkalle merikuljetuksena ja nostettiin paikoilleen suurella merinosturilla. Yhden lohkon paino on 200 tonnia ja pituus noin 90 metriä. Lohkot asennettiin paikoilleen viikossa toukokuun 2010 aikana. Silta rakennettiin lossin kohdalle, ja eteläpuolisen rannan kalturi siirretään 40 metriä sivuun siltapaikalta.


title: Károly Doncsecz

text: Károly Doncsecz (sloveniaksi "Karel Dončec") oli slovenialaiseen vähemmistöön kuulunut unkarilainen savenvalaja. Vuonna 1984 hän sai "Master of folk art"-palkinnon töilleen.


title: Károly Doncsecz

text: Hän syntyi Orfalussa Itävalta-Unkarissa nykyisen Unkarin alueella. Hän opiskeli harjoittelijana Magyarszombatfassa ja Zalaegerszegissa, Sümegissä ja myöhemmin Szentgotthárdissa. Vuodelta 1940 hän asui Kétvölgyin kylässä. Hän oli 1970-luvulta lähtien tunnetun unkarinslovenialainen savenvalaja. Doncseczin töitä esiteltiin näyttelyissä Unkarissa ja Sloveniassa. Hänen eläessään monet slovenialaiset turistit matkustivat kylään katsomaan häntä ja hänen töitään.


title: Károly Doncsecz

text: Károly Doncsecz syntyi Orfalussa. Vanhemmat olivat unkarinslovenialaisia maanviljelijöitä. Sekä hänen isänsä Károly Dancsecz (1894-1927) että äitinsä Anna Talabér (1900-1920) olivat syntyjään Orfalusta. Hänen veljensä István muutti Kanadaan 1960-luvulla ja kuoli siellä vuonna 2008.


title: Károly Doncsecz

text: Veljekset menettivät vanhempansa aikaisin. Äiti kuoli synnytyksessä ja isä kuoli seitsemän vuotta myöhemmin. Veljekset jäivät isoisänsä István Doncseczin (1871-1932) kasvatettaviksi.


title: Károly Doncsecz

text: Nuorena Doncsecz työskenteli sorvarina. Alun perin hän halusi tulla räätäliksi, mutta Apátistvánfalvaissa hän tutustui ruukuntekemiseen. 15-vuotiaana hän meni Magyarszombatfaan ja oli kolme vuotta harjoittelijana János Zsohárin luona. Myöhemmin kylälle tyypillinen tyyli näkyi hänen töissään. Vuosina 1937-1938 hän työskenteli Lajos Némethille Zalaegerszegissä, sitten hän matkusti Sümegiin István Adorjánin luo, jossa opiskeli Alföldin tyylin Balázs Badárilta (1854-1939). Tuolloin hän keräsi eri tyylisiä keramiikka-astioita eri alueilta.


title: Károly Doncsecz

text: Vuodesta 1939 hän asui Szentgotthárdissa ja työskenteli János Keréczille, sitten hän muuttoi takaisin Orfaluun ja meni naimisiin Anna Gáspárin (1920-1984) kanssa. Heillä oli kolme lasta, joista nuorin, Károly Doncsecz (1949-2005) ryhtyi myös savenvalajaksi.


title: Károly Doncsecz

text: Vuonna 1942 hänet värvättiin asepalvelukseen ja lähetettiin Kolozsváriin (romaniaksi Cluj-Napoca), mutta hänet siirrettiin pian Ukrainaan taistelemaan Stanislawin (nykyään Ivano-Frankivsk) lähettyville. Brittiläisten joukkojen hyökättyä heidän kimppuunsa hän pakeni, mutta joutui neuvostoliittolaisten vangiksi, jonka jälkeen hänet karkotettiin Tšekkoslovakiaan. Hän karkasi Slovakian alueelle, mutta joutui uudelleen vangituksi Győrissä. Tämän jälkeen hän onnistui palaamaan kotiin.


title: Károly Doncsecz

text: Hän kuoli Körmendissä 84-vuotiaana.


title: Alvin Martin

text: Alvin Edward Martin (s. 29. heinäkuuta 1958 Liverpool) on englantilainen entinen jalkapalloilija. Pelipaikaltaan hän oli puolustaja.


title: Alvin Martin

text: Martin aloitti ammattilaisuransa vuonna 1977 West Ham Unitedissa. Martin pelasi West Hamissa 19 kauden mittaisen uran. Martinille kertyi edustusjoukkueen otteluita yhteensä 586 kappaletta, ja hän on yhdessä Billy Bondsin kanssa ainoa West Hamin pelaaja, joka on saanut seuralta kaksi testimonial-ottelua. Martin ja Bonds muodostivat West Hamissa vahvan kaksikon ja saavuttivat muun muassa FA Cupin mestaruuden vuonna 1980.


title: Alvin Martin

text: Martin debytoi Englannin maajoukkueessa toukokuussa 1981. Loukkaantuminen piti puolustajan poissa vuoden 1982 MM-kisoista, mutta vuoden 1986 MM-kisoihin valmentaja Bobby Robson nimesi Martinin. Kisoissa Martin pelasi yhdessä ottelussa. Yhteensä Martin edusti Englantia 17 ottelussa.


title: Alvin Martin

text: Pelaajauransa jälkeen Martin valmensi parin kauden ajan Southend Unitedia.


title: Creedence Gold

text:
Creedence Gold on Creedence Clearwater Revivalin vuonna 1972 julkaistu kokoelma-albumi. Materiaali koostuu vuosilta 1968–1970.A-puoli
B-puoli


title: HandBrake

text: HandBrake on avoimeen lähdekoodiin perustuva vapaa liikkuvan kuvan rippaus- ja muunto-ohjelma, joka on alustariippumaton. Ohjelma on saatavilla Mac OS X:lle, Microsoft Windowsille ja Linuxille. HandBrake noudattaa GPL-lisenssin ehtoja. Viimeisin vakaa julkaisuversio on 1.1.0.


title: HandBrake

text: HandBrake osaa muuntaa DVD-elokuvien MPEG-2-videon ja useita muita MP4- ja MKV-säiliömuotoihin. Kryptattujen tallenteiden purkamiseksi tarvitaan lisäksi VLC media player, jonka purkukirjastoa (libdvdcss2) HandBrake käyttää.


title: Otologia

text: Otologia on lääketieteen osa-alue, joka käsittelee korvan anatomiaa ja fysiologiaa, kuuloaistia, sisäkorvan tasapainoelimiä sekä korvan alueeseen liittyviä sairauksia ja niiden hoitoja.


title: Fysiatria

text: Fysiatria on lääketieteen osa-alue, joka pyrkii parantamaan fysikaalisista rajoitteista kärsivien toimintakykyä. Tällaisia rajoitteita ovat esimerkiksi lihasten, luiden ja hermojen vammat.


title: Matagalpa

text: Matagalpa on samannimisen departementin pääkaupunki Nicaraguan keskiosassa, noin 130 kilometrin päässä pääkaupungista Managuasta. Kaupunki sijaitsee noin 640 metrin korkeudessa Karibianmereen laskevan joen Rio Grande de Matagalpa -joen yläjuoksulla, vuorten ympäröimässä laaksossa. Kaupungin pinta-ala on 640 neliökilometriä. Asukkaita on noin 110 000, ja se on maan viidenneksi suurin kaupunki. Matagalpa on yliopistokaupunki ja tärkeän kahvinviljelyalueen keskus. Kaupungin markkinointilause on "Matagalpa – pohjolan helmi, La Perla del Septentrión".


title: Matagalpa

text: Kaupungin tärkeimpiä käsityötuotteita on musta keramiikka (cerámica negra) sekä varsinkin viime vuosina kehittyneet naisten käsityöosuuskuntien valmistamat tekstiilituotteet, kassit ja reput.


title: Matagalpa

text: Muuttoliike maaseudulta Matagalpaan on jatkuvaa, sillä kaupungista odotetaan parempaa toimeentuloa. Muuttoliikkeen seurauksena kaupungin laitamat ovat slummiutuneet.


title: Matagalpa

text: Kaupungin alue on vanhaa chorotega- ja sumuintiaanien asuinaluetta.


title: Matagalpa

text: Matagalpassa on kaikkiaan 53 esi-, ala- ja yläkoulua. Ylemmän asteen oppilaitoksia kuten yliopistoja ja ammattikouluja on 7. Yliopistot ovat selvästi pienempiä kuin esimerkiksi eurooppalaiset yliopistot.


title: Matagalpa

text: Kaupungissa on kaksi suurta toria. Mercado Norte Guanucan kaupunginosassa on tärkein tori. Sen yhteydessä on myös bussiterminaali, josta lähtevät bussit pohjoiseen. Mercado Sur on edellistä vähän pienempi, se on lähempänä kaupungin keskustaa. Sen bussiterminaalista lähtevät autot etelään, muun muun muassa Managuaan.


title: Matagalpa

text: Keskustassa on Mercado Campesino, jossa on parikymmentä myyntipaikkaa.


title: Matagalpa

text: Tärkeimmät puistot ovat Parque Morazán katedraalin vieressä, Parque Darío pääkadun toisessa päässä ja Parque Mono keskustan laidalla. Parque Monossa on pieni eläintarha, jossa on muun muassa apinoita.


title: Matagalpa

text: Matagalpan ympäristössä on useita luontomatkailukohteita ja ns. community tourism -kohteita.


title: Matagalpa

text: Luontomatkakohteet ovat luonnonsuojelualueita kuten Esperanza Verde ja Selva Negra, joissa on mahdollisuus vaelteluun, lintujentarkkailuun jne. Kohteissa on on myos kahviviljelyksiä. Apante-vuori suojelualueineen aivan Matagalpan läheisyydessä tarjoaa mahdollisuuden patikointiin.


title: Matagalpa

text: Yhteisöturismia harjoittavat lähinnä kahviosuuskunnat, jotka tarjovat matkailijoille kotimajoitusta ja kotiruokaa, tutustumista kahvinviljelyyn ja opastettuja retkiä luontoon. Tavoitteena on, etta matkailijat saavat konkreettisesti tutustua maaseudun ja erityisesti kahvinviljelijöiden arkeen. Yhteisöturismikohteita on muun muassa San Ramonin (20 kilometriä Matagalpasta) ympäristössä.


title: Matagalpa

text: Matagalpan tärkeimpiä juhlia ovat:Tärkeitä vuosittaisia juhlapäiviä, jotka saavat kaupunkilaiset liikkelle suurin joukoins, ovat muun muassa Purissima eli adventtijuhla ja Día de los difuntos eli vainajien päivä marraskuun ensimmäisenä viikonloppuna hautausmaalla.Suomessa toimii Oulu-Matagalpa-ystävyysseura ry.


title: Kristallografia

text: Kristallografia eli kidetiede eli kideoppi on tieteenala, joka tutkii kiteisen aineen erikoispiirteitä kuten kiderakennetta eli atomien kaukojärjestystä.


title: Kristallografia

text: Perinteinen kristallografia eli "kidemorfologia" perustui kiteiden geometrian ja muotojen tutkimiseen. Kiteistä mitattiin niiden tahkojen ja laskennallisten akselien välisiä kulmia, ja määritettiin kiteiden symmetrian lajeja.


title: Kristallografia

text: Nobelin fysiikanpalkinto myönnettiin 1914 Max von Lauelle, joka huomasi röntgensäteiden siroavan kiteytyneestä materiaalista. Löytö loi pohjan modernille kristallografialle, jonka avulla pystytään selvittämään molekyylien kolmiulotteinen rakenne. Kristallografian keksimisen satavuotisjuhlan kunniaksi vuonna 2014 vietettiin kansainvälistä kristallografian juhlavuotta.


title: Kristallografia

text: Nykyisin röntgenkristallografia tutkii kiteiden sisäistä rakennetta käyttäen apunaan röntgensäteiden sirontaa eri suuntiin. Tieteenä se voidaan luokitella geologian ja fysiikan välimaastoon. Kristallografialla on tutkimusmenetelmänä tärkeä rooli kemian, biologian ja fysiikan tutkimuksessa. Kristallografian avulla on mm. selvitetty 1950-luvulla DNA:n kaksoiskierre.


title: Kristallografia

text: Kiteistä käytetään muodon ja muiden ominaisuuksien perusteella erilaisia termejä. Esimerkiksi neulamaisia kiteitä kutsutaan teräväkärkisiksi, ohuita säikeitä sisältäviä kiteitä sanotaan kuitumaisiksi ja kiteitä, joissa on laajoja tasaisia pintoja, sanotaan laattamaisiksi.


title: Go (ohjelmointikieli)

text:
Go on Googlen kehittämä ja marraskuussa 2009 julkistettu ohjelmointikieli. Kieltä ovat olleet kehittämässä muun muassa Rob Pike ja Ken Thompson. Se on julkaistu BSD-lisenssillä.
Go-kielen taustalla on Rob Piken ja muiden, pääasiassa Bellin laboratorioista Googlelle siirtyneiden Go-tiimin jäsenten pitkäaikainen tyytymättömyys moderniin kieli- ja käyttöjärjestelmäympäristöön.


title: Go (ohjelmointikieli)

text: C++ ja Java ovat jo vanhoja, eikä olioparadigma Simulasta periytyvine luokkahierarkioineen ole koskaan miellyttänyt Pikea. Samoin ajatus siitä, että käännettävät ja staattisesti tyypitetyt kielet ovat kankeita ja siksi tarvitaan dynaamista tyypitystä ja skriptikieliä oli Piken mielestä harha. Lisäksi Pike on aina ollut sitä mieltä, että -malliin perustuva rinnakkaislaskenta on paras, joskaan ei ainoa tapa strukturoida modernia prosessi- ja tietoliikenneympäristöä (ja monia muita asioita) algoritmeiksi. Samalla se mahdollistaa moniprosessori- ja moniydinkoneiden tehokkaan hyödyntämisen.


title: Go (ohjelmointikieli)

text: Go on tarkkaan harkittu ortogonaalisuuteen ja säännöllisyyteen pyrkivä kokonaisuus, jossa jokaisella kielen ja kirjastojen ominaisuudella on perusteet joiden on tarkoitus tukea toisiaan ilman redundantteja tai turhia ominaisuuksia.


title: Go (ohjelmointikieli)

text: Go-kielen "isot ominaisuudet" ovat:Lisäksi Go-tiimissä on kerätty Piken, Thompsonin ja Griesemerin ja nuoremman Russ Coxin uran varrelta monta pienempää ideaa, jotka tiimi katsoo hyviksi. Nämä(kin) on nähty jo muissakin kielissä. Esim.Go-kielen sisältämien ominaisuuksien lisäksi lähes yhtä oleellisia ovat asiat, jotka siitä on tietoisesti jätetty pois: Go-projektilla on kattava standardikirjasto, joka sisältää esim. välineet moderniin verkko-ohjelmointiin HTTP/HTML/JSON/XML-ympäristössä. Koska standardikirjastot eivät määrittele graafista käyttöliittymää, Go-ohjelmat on usein rakennettu tässä kirjastossa toteutetun Web-serverin avulla. Go käyttää yleensä staattista linkitystä, jolloin esim. Web-serveripohjaisen Go-sovelluksen voi asentaa käyttöön yhtenä binaaritiedostona ilman ulkoisia riippuvuuksia. CGO-lisäosan avulla voi kuitenkin kutsua erillisiä C-kielisiä kirjastoja.


title: Go (ohjelmointikieli)

text: package main


title: Go (ohjelmointikieli)

text: import "fmt"


title: Go (ohjelmointikieli)

text: func main() {


title: Go (ohjelmointikieli)

text: Kääntäjä tukee UTF-8-muotoista lähdekoodia, kuten koko standardiympäristö ja syötteen käsittely. UTF-8 on sallittu jopa tunnusten nimissä.


title: Tarina tukee lasta

text: Tarina tukee lasta – Opas lasten ja nuorten kirjallisuusterapiaan 2 on Silja Mäen ja Pirjo Arvolan kokoama ja toimittama kirjallisuusterapiaa käsittelevä kirja. Teos on opettajille ja muille koulumaailmassa työskenteleville tarkoitettu opas ennalta ehkäisevään työhön, mutta sen sisältämiä ideoita voivat hyödyntää myös vanhemmat omassa kasvatustehtävässään.


title: Tarina tukee lasta

text: Teoksen alkuosassa esitellään kirjallisuusterapian teoria ja esitetään tiivistelmä satujen ja myyttien historiasta ja jaottelusta. Lapsen tarvetta satuihin perustellaan sillä että lapsi tarvitsee kasvaakseen juuret, ja se tiivistyy luvun alussa olevaan siteeraukseen: "Meistä tuntuu, ettemme tiedä minne olemme menossa, ellemme tiedä, mistä olemme tulleet." Sanoilla on tavalla tai toisella ollut ja on yhä kaikkien kansojen keskuudessa hoitava ja parantava tehtävä. Ne vastaavat kysymyksiin Millainen maailma on? Miten minun pitäisi elää? Kuinka voin aidosti olla oma itseni?


title: Tarina tukee lasta

text: Teoksen toinen osa käsittelee satujen käyttöä päiväkodissa sekä eri kouluympäristössä eri koulujärjestelmien piirissä. Kolmannessa osassa kuvataan psykoterapeutti Jonathan Foxin kehittämää tarinateatteria, esitellään muun muassa kirjoittamista terapeuttisessa sanataideopetuksessa, kauhutarinoiden kirjoittamisen merkitystä ja draaman terapeuttista käyttöä.


title: Tarina tukee lasta

text: Kirjan kuvituksena on käytetty lasten piirustuksia.


title: Tarina tukee lasta

text: Teos on jatkoa aiemmin ilmestyneelle samojen toimittajien kokoamalla teokselle "Satu kantaa lasta – Opas lasten ja nuorten kirjallisuusterapiaan 1".


title: Jorunna funebris

text: Jorunna funebris on pienikokoinen sulkamerietanoihin kuuluva vapaakiduskotiloiden lahkon ("Nudibranchia") nilviäinen. Sitä tavataan indopasifisella merialueella. Se käyttää ravinnokseen eräitä "Haliclona"-suvun sienieläimiä. "Jorunna funebris" on pohjaväriltään valkea, siinä on tummia läikkiä ja saniaista tai hirvensarvia muistuttavat, niskasta törröttävissä kiduksissa olevat kuviot ovat myös mustat tai tummanruskeat. Etupäässä on kaksi tummapäistä tuntosarvea. 5 Laji voi kasvaa 10- 12 cm pitkäksi.


title: Jorunna funebris

text: "Jorunna funebris" -merietanoita myydään meriakvaarioihin, mutta niiden ruokkiminen oikealla sienieläinlajilla on haastavaa, ja ne usein kuolevat hitaasti nääntymällä nälkään.


title: John W. Campbell

text: John Wood Campbell (8. kesäkuuta 1910 Newark, New Jersey – 11. heinäkuuta 1971 Mountainside, New Jersey) oli yhdysvaltalainen tieteiskirjailija, jota pidetään nykyaikaisen tieteiskirjallisuuden isänä. "Astounding Stories" -lehden (nykyisin "Analog Science Fiction and Fact") päätoimittajana hän toimi 1930-luvun lopulta aina kuolemaansa saakka.


title: John W. Campbell

text: John W. Campbellin sanotaan vaikuttaneen tieteiskirjallisuuden kulta-aikana tieteiskirjallisuuden kehittymiseen. Aikaisemmat alipalkatut pulp-kirjoittajat painottivat seikkailua heikolla tieteen tuntemuksella. Campbell itse oli opiskellut MIT:ssä ja muutti koko tilanteen.


title: John W. Campbell

text: Campbellin teoksiin kuuluu muun muassa salanimellä Don A. Stuart julkaistu pienoisromaani "Who Goes There?", josta on tehty kaksi elokuvaversiota. Ensimmäinen elokuvaversio valmistui vuonna 1951 nimellä "’Se’ toisesta maailmasta" ja toinen 1982 nimellä "The Thing – ”se” jostakin".


title: John W. Campbell

text: Campbellin mukaan on nimetty kaksi palkintoa: John W. Campbellin muistopalkinto ja John W. Campbell -palkinto parhaalle uudelle kirjailijalle.


title: Phyllidia

text: Phyllidia on vapaakiduskotiloiden lahkoon ("Nudibranchia") kuuluva merietanasuku. Siihen kuuluu ainakin neljätoista värikästä lajia. Niillä on soikea vartalo, ja voimakkaasti poimuttunut, nystypintainen vaippa. Etuosassa on kaksi poimullista tuntosarvea, joiden hajua ja makua sekä tuntoa aistivien solujen avulla kotilo etsii ruokaa. Peräaukko sijaitsee eläimen selän takaosassa. Toisin kuin monilla muilla sulkamerietanoila, tämän suvun lajeilla ei ole esillä suuria sulkamaisia kiduksia.


title: Kwela

text: Kwela on eteläafrikkalainen musiikkityyli, joka kehittyi "marabista" ja nosti eteläafrikkalaisen musiikin kansainväliseen suosioon 1950-luvulla. Kwelan tärkein elementti oli alun perin tinapilli, jonka avulla kansansävelmiä voitiin nopeasti sovittaa uuteen musiikkityyliin. Sana ”kwela” tulee zulun kielestä ja tarkoittaa ”nousta ylös”, mutta "townshipeissa" myös poliisiautoja kutsuttiin sanoilla ”kwela-kwela”. Siten nimi saattaa olla paitsi kutsu tanssiin myös varoitus.


title: Kwela

text: Musiikkityylistä dokumentin ohjanneen Kenny Gilmoren mukaan kwelalla oli malawilaiset juuret, sillä suuri osa musiikkityylin perustajista oli kotoisin Malawista.


title: Henri Pitot

text: Henri Pitot (1695–1771) oli ranskalainen matemaatikko, astronomi ja hydraulikko. Hänet tunnetaan keksimästään virtauksen nopeutta mittaavasta Pitot-putkesta.


title: Henri Pitot

text: Pitot syntyi Aramonin kylässä, Ranskassa vuonna 1695 ja hänen vanhempansa olivat hyvin koulutettuja. Pitot ei nuoruudessaan ollut kiinnostunut akateemisesta oppineisuudesta. Palvellessaan armeijassa hän kiinnostui geometriasta ja itseopiskeli myöhemmin kolmen vuoden ajan matematiikkaa ja astronomiaa. Hän muutti Pariisiin ja pääsi tiedeakatemian kemianlaboratorioon assistentiksi vuonna 1723.


title: Henri Pitot

text: Vuonna 1724 Pitot pääsi Ranskan tiedeakatemian jäseneksi. Hän kiinnostui hydrauliikasta ja keksi mitata veden nopeutta suorakulmaiseksi käyristetyllä lasiputkella. Virtauksesta siis mitataan staattinen eli häiriötön paine ja Pitot-putken vedessä olevan pään kohdalta stagnaatiopaine, joiden avulla lasketaan virtausnopeus. Vuonna 1732 hän suoritti virtauksen nopeuden mittauksia Seinejoesta keksimällään putkella. Saman vuoden aikana hän ilmoitti tiedeakatemialle keksinnöstään.


title: Shin Mūmin (vuoden 1972 animaatiosarja)

text: Shin Mūmin (, "Uusi Muumi") on animaatiosarja, joka on tehty Muumeista. Se oli jatkoa vuosina 1969-70 esitetylle Mūmin-animelle. Sen tuotti Mushi Production ja sarjan ohjasi Rintaro. Jaksoja tehtiin kaiken kaikkiaan 52. Kuten edeltääjänsä, myöskään tätä sarjaa ei ole esitetty Suomessa.


title: Aku Laitinen

text: Matti ”Aku” Laitinen (s. 1971) on suomalainen näyttelijä, ääninäyttelijä ja juontaja. Hän oli mukana televisiosarjassa "Salatut elämät", jossa hän näytteli vuosina 2009–2013 psykopaattista rikollista Heiskasta. Hän näytteli sotamies Knihtiä elokuvassa "Rukajärven tie".


title: Aku Laitinen

text: Laitinen on tehnyt elokuva- ja televisiotöiden lisäksi animaatioelokuvien, dokumenttien, mainosten ja lastenohjelmien äänenä. Laitinen puhuu äidinkielensä suomen lisäksi englantia, ruotsia ja saksaa. Hän asuu Riihimäellä.


title: Aku Laitinen

text: Laitinen on ääninäytellyt useissa animaatioelokuvissa ja -sarjoissa, kuten "The Simpsons Movie", "Räyhä-Ralf", "Kunnon dinosaurus", "Risto Reipas ja Nalle Puh", "Hirveä Henri", "Tuomas Veturi", "Pokémon", "Sherlock Koira", "Willy Fog 2", "Kippurahännän kertomuksia", "Pikku karhun tarinoita", "Franklin", "Elmeri", "Tallipihan bilehileet", "Madagascarin pingviinit" ja "Animalia". Vuodesta 2013 hän on toiminut Jokerin pääasiallisena äänenä suomeksi. "Skylanders" -videopelisarjassa Laitinen on ääninäytellyt mm. Glumshanksia.


title: Kristiina Rove

text: Kristiina Rove (s. 15. kesäkuuta 1990 Espoo) on suomalainen alppihiihtäjä. Hän edustaa Espoo Slalom -seuraa ja hänen valmentajinaan toimivat Mika Marila ja Ilkka Rove.


title: Kristiina Rove

text: Keväällä 2009 Rove oli 18:s juniorien MM-suurpujottelussa Garmisch-Partenkirchenissä. Hän oli kisan paras suomalainen ja voitti muun muassa Sanni Leinosen. SM-kilpailuissa hän sai supersuurpujottelussa pronssia 2009 ja kultaa 2010 sekä syöksylaskussa hopeaa 2010. Ensimmäiset maailmancupin pisteensä hän sai oltuaan 29:s Levin pujottelussa marraskuussa 2009.


title: Praia da Luz

text: Praia da Luz () on kylä ja matkailukeskus noin kuuden kilometrin etäisyydellä Lagosista Portugalin Algarvessa. Matkailukeskus on kehittynyt vanhan kalastajakylän ympärille. Nykyään kalastuselinkeinon harjoittaminen rajoittuu pienelle alueelle kylän länsiosassa palveluelinkeinojen vallattua alaa.


title: Praia da Luz

text: Praia da Luzin historia juontuu roomalaisajoille asti. Paikalta on löydetty viitteitä muinaisista kylpylöistä ja kalojen suolausaltaista. Matkailu astui voimakkaasti mukaan kyän kehitykseen 1980-luvulta lähtien.


title: Praia da Luz

text: Praia da Luzinin rannat jakaantuvat hienohiekkaisiin ja toisaalta kivisiin rantoihin. Merivesi on puhdasta ja kirkasta, sen lämpötila vaihtelee voimakkaasti vuodenaikojen mukaan. Kylä on erityisen suosittu brittiläisten, irlantilaisten, portugalilaisten ja saksalaisten matkailijoiden keskuudessa.


title: Praia da Luz

text: Praia da Luz tuli erityisesti tunnetuksi siitä että maailmanlaajuisesti uutisoitu brittiläisen Madeleine McCannin katoaminen tapahtui siellä.


title: Angelus Exuro pro Eternus

text:
Angelus Exuro pro Eternus on ruotsalaisen black metal -yhtye Dark Funeral viides studioalbumi. Albumin ensimmäinen painos sisältää bonus-DVD:n jolla on noin 55 minuuttia aiemmin julkaisematonta materiaalia joka on kuvattu yhtyeen 15-vuotisjuhlakonsertissa 2008.
Levy on myös Dark Funeralin viimeinen Emperor Magus Galigulan kanssa. Vuonna 2010 Summer Breeze festivaaleilla Saksassa hän ilmoitti tämän olevan viimeinen keikka jolla hänet tullaan näkemään Dark Funeralin riveissä.Kuvattu Borlängessa, Ruotsissa, 28. heinäkuuta 2008.


title: Laura Omloop

text: Laura Omloop (18. toukokuuta 1999) on belgialainen laulaja. Hän edusti maataan vuoden 2009 Lasten Eurovision laulukilpailussa Kiovassa, Ukrainassa. Laulu, jonka hän lauloi oli "Zo verliefd" (suom. ""Niin rakastunut""). Hän sai 113 pistettä, ja sijoittui neljänneksi.


title: Plessy vastaan Ferguson

text: Plessy vastaan Ferguson () on Yhdysvaltain korkeimman oikeuden vuonna 1896 antama päätös, jonka mukaan Louisianan osavaltion laki, joka teki mustille ja valkoisille tarkoitetut erilliset mutta yhdenvertaiset tilat rautatieliikenteessä pakollisiksi, ei ollut perustuslain vastainen. Päätös muodosti osavaltioiden ja paikallishallintojen rotuerottelukäytäntöjen juridisen perustan aina vuoteen 1954 asti, jolloin korkein oikeus kumosi sen päätöksellä Brown vastaan Topekan koululautakunta.


title: Plessy vastaan Ferguson

text: Louisianan osavaltio oli säätänyt vuonna 1890 lain erillisistä rautatievaunuista ("Louisiana Separate Car Act"), joka oli määrännyt eriytetyt junavaunut mustille ja valkoisille osavaltion rautatieliikenteessä. 7. kesäkuuta 1892 Homer Adolph Plessy, joka oli 7/8 kaukasialaista sukujuurta ja 1/8 afrikkalaista sukujuurta, astui valkoisille tarkoitettuun vaunuun ja kieltäytyi siirtymästä mustille varattuun vaunuun. Louisianan laki määritteli Plessyn mustaksi ja hänen olisi lain mukaan pitänyt istua mustien vaunussa. Tämän vuoksi hänet pidätettiin lain rikkomisesta, ja hänelle määrättiin 25 dollarin sakko. Teko oli suunniteltu: sen takana oli pieni joukko neworleansilaisia mustia. Ryhmä haastoi pidätyksen perusteella lain perustuslaillisuuden, ja oikeustapausta ajamaan ryhtyi valkoinen lakimies Albion Tourgée. Alempien oikeusasteiden käsittelyn jälkeen juttu päätyi korkeimpaan oikeuteen vuonna 1893. Tourgée esitti oikeudelle, että Louisianan laki rautatievaunuista rikkoi Yhdysvaltain perustuslain kolmattatoista ja neljättätoista lisäystä vastaan. Kolmastoista lisäys kieltää orjuuden ja neljästoista muun muassa takaa kansalaisille yhtäläisen kohtelun lain edessä.


title: Plessy vastaan Ferguson

text: Tuomari Henry Billings Brownin esittelemän korkeimman oikeuden enemmistöpäätöksen (7–1) mukaan kumpikaan perustuslain lisäyksistä ei soveltunut tapaukseen. Päätöksessä esitettiin, että mustat olivat kolmannentoista lisäyksen mukaan poliittisesti tasavertaisia valkoisten kanssa, mutta eivät sosiaalisesti, koska he eivät olleet sosiaalisesti niin kehittyneitä kuin valkoiset. Oikeuden mukaan pakollinen rotuerottelu ei myöskään ollut halventavaa mustia kohtaan, koska laki koski tasa-arvoisesti mustia ja valkoisia: valkoiset eivät myöskään saaneet olla mustien vaunuissa.


title: Plessy vastaan Ferguson

text: Tuomari John Marshall Harlanin eriävässä mielipiteessä katsottiin, että Louisianan laki oli perustuslain vastainen, ja vaikka laki saattoi vaikuttaa tasa-arvoiselta, "kaikki tiesivät", että lain todellinen tarkoitus "ei niinkään ollut pitää valkoisia poissa mustien vaunuista, vaan värilliset poissa valkoisille varatuista vaunuista".


title: Pyhän Barbaran alttarikaappi

text: Pyhän Barbaran alttarikaappi on hampurilaisen mestari Francken 1400-luvun alussa maalaama alttarikaappi, joka oli alun perin Kalannin kirkossa. Se on Suomen merkittävin keskiaikainen alttarikaappi, ja sitä pidetään myös Pohjoismaiden arvokkaimpana lajissaan.


title: Pyhän Barbaran alttarikaappi

text: Barbara-alttari on toinen mestari Francken tekemiksi attribuoiduista kahdesta pääteoksesta. Toinen niistä on Canterburyn arkkipiispalle pyhälle Thomas Becketille omistettu "Tuomas-alttari". Molemmat alttarit on maalattu intensiivisellä, varhaisesta alankomaalaisesta ja ranskalaisesta hovitaiteesta tietoisella tyylillä. Dominikaanimunkki mestari Francke oli niin sanotun suloisen myöhäisgoottilaisen tyylin parhaita edustajia.


title: Pyhän Barbaran alttarikaappi

text: Taidehistoriallisen merkityksen ohella mielenkiintoa ja keskustelua on herättänyt Barbaran legendaa kuvaavien maalausten seksuaalinen sisältö. Myös kaapin päätyminen Kalannin kirkkoon on herättänyt pohdintaa.


title: Pyhän Barbaran alttarikaappi

text: Sekä alttarikaappien hankkiminen että kivikirkkojen rakentaminen oli Suomessa vilkasta 1400-luvun alkuvuosikymmeninä kirkon vaurauden ansiosta. Kalannissa kivikirkko tosin rakennettiin vuosisadan puolivälissä.


title: Pyhän Barbaran alttarikaappi

text: Barbara-alttari on kaksi metriä korkea ja avattuna 260 cm leveä. Ulkoreunat on maalattu punaisiksi. Siivet ovat paksua tammilautaa, ja myös reliefit on veistetty tammesta. Alttarikaappi on säilynyt kokonaisuudessaan, mikä on harvinaista Suomessa.


title: Pyhän Barbaran alttarikaappi

text: Kaappi on kaksoissiipialttari, joten siinä on kahdet pariovet. Ensimmäisen eli ulomman oviparin takana on kahdeksan maalausta, jotka kuvaavat Pyhän Barbaran legendaa. Maalaukset on maalattu liitupohjustukselle munatemperaväreillä ja taustoissa on käytetty runsaasti lehtikultaa. Maalaukset ovat kooltaan noin 90–92 cm korkeita ja 53–54,5 cm leveitä. Sisemmän oviparin takana on reliefejä neitsyt Marian elämästä.


title: Pyhän Barbaran alttarikaappi

text: Kaapissa oli sen suljettuna ollessa ollut näkyvillä harmaa temperaväri, joka myöhemmin peitettiin taivaansinisellä öljyvärimarmoroinnilla. Kaappia restauroitaessa ja parketoitaessa alkuperäinen maalaus hävisi. Alun perin ovien ulkopinnalla oli ollut yksinkertaisempia maalauksia joiden aiheet todennäköisesti liittyivät paastoon tai hiljaiseen viikkoon.


title: Pyhän Barbaran alttarikaappi

text: Alttarikaappi on tullut kuuluisaksi Barbaran legendaa esittävän kuvasarjan ansiosta. Kuvissa on yllättäviä rajauksia ja ne soveltavat arvoperspektiiviä, eli tärkeät henkilöt on kuvattu suhteessa suurempina kuin ympäristö tai vähemmän tärkeät hahmot. Harkittu diagonaalien käyttö yhtyy maalauksissa pehmeän hienopiirteiseen viivakieleen.


title: Pyhän Barbaran alttarikaappi

text: Barbaran tarinan maalaukset edustavat myöhäis- tai täysgotiikan "kaunista tyyliä" (), joka syntyi Burgundissa. Tyyliä kutsutaan myös "kansainväliseksi gotiikaksi". Pohjois-Euroopassa täysgotiikan sanotaan vastaavan Italian varhaisrenessanssia. Suomi oli varsin etäällä taiteen keskuksista, joten ajankohtaisia tyylejä oli nähtävissä lähinnä ulkomailta tilatussa taiteessa. Barbara-alttari on Suomessa varhainen esimerkki tämäntyyppisestä tuontitavarasta.


title: Pyhän Barbaran alttarikaappi

text: Maalaukset ovat dekoratiivisia, ja niiden viivankäyttö on hienostunutta. Mestari Francke on kuvannut yksityiskohdat korostuneen tarkasti. Kullatuihin taustoihin on punssattu tyyliteltyjä kukka- ja lehtikiemuroita. Myös Barbaran sädekehä on tehty punssaamalla. Sen reunaan on uurrettu latinaksi viittauksia kunkin kuvan tapahtumiin. Kuten gotiikan maalaustaiteessa yleensä, maalausten lehtikullatut taustat viestittävät hengellisyydestä. Samoin kuvien idealisoitu kauneus viittaa taivaalliseen pyhyyteen.


title: Pyhän Barbaran alttarikaappi

text: Tilanteet ovat usein pysäytetyn tuntuisia, ja ne on kuvattu veistoksellisesti. Tapahtumien ympäristö luodaan ikään kuin teatterimaisesti pienikokoisten maisemakulissien ja lavastemaisten rakennusten avulla. Rakennusten vinot linjat luovat kolmiulotteisuuden tuntua. Heräävää perspektiivin tajua on myös siinä, että puut pienenevät taustaa kohti mentäessä.


title: Pyhän Barbaran alttarikaappi

text: Francken maalausten tyylissä ja koristeellisuudessa on nähty ranskalaisen hovitaiteen, muun muassa Boucicaut’n mestarin töiden tuntemusta, mutta etualalla ovat alankomaalaiset vaikutteet. Niitä on etenkin mieshenkilöiden realistisessa ja dramaattisessa kuvauksessa. Ranskalaisen hovitaiteen piirteitä on lähinnä sommittelussa, taustojen lavastemaisuudessa ja väriasteikossa. Burgundin ja Alankomaiden taiteen realistisuuden vaikutusta on nähty myös syvyysvaikutelmaan pyrkimisessä. Yleensäkin aiheiden käsittelyyn ovat vaikuttaneet kirjojen miniatyyrimaalaukset ja ritariromantiikka.


title: Pyhän Barbaran alttarikaappi

text: Maalauksen henkilöitä on kuvailtu niin henkistyneiksi kuin eläimellisen brutaaleiksi. Hahmot ovat kaavamaisesti hyviä tai pahoja, ylhäisiä tai alhaisia. Barbara, hänen isänsä ja tuomari kuvataan pukeutuneina loisteliaisiin mestari Francken ajan muotivaatteisiin. Vaatteissa on turkisreunusteita ja kultabrokadia. Pyövelien asut ovat taas arkisia, samoin paimenilla on melko ryysyiset asut.


title: Pyhän Barbaran alttarikaappi

text: Pukukankaiden mallina ovat olleet italialaiset eläinkuvioiset silkkibrokadit, mutta ne on kuvattu kaksiulotteisena tasona, jonka päälle on piirretty kankaiden laskoksia. Kankaiden poimuissa ja vartaloiden kaarteissa, samoin kuin käsien siroissa eleissä on goottilaista viivaleikkiä varsinkin Barbaran tarinan ensimmäisessä ("Väittely") ja neljännessä ("Vankeus") kuvassa. Yleisvaikutelma on sadunomainen ja vertauskuvallisen epätodellinen myös Francken käyttämien heleiden sävyjen ansiosta. Hänen maalaustapansa on varjoton, joskin värit tummuvat hieman taustaa kohti mentäessä, mikä tuo kuviin näynomaisuutta.


title: Pyhän Barbaran alttarikaappi

text: Francke on kuvannut Barbaran vaiheet ihannoituna näkynä hyvän ja pahan taistelusta, samalla kun kultatausta muistuttaa taivaan kirkkaudesta. Maalauksissa on vastavaa henkeä kuin samoihin aikoihin eläneen Fra Angelicon maalauksissa.


title: Pyhän Barbaran alttarikaappi

text:
Kaappi on todennäköisesti maalattu vuoden 1410 tienoilla, varmuudella ennen vuotta 1424. Myös vuosia 1415 ja 1420 on ehdotettu kaapin valmistumisvuodeksi. Alttarikaappia on entisöity Hampurin taidehallissa 1920-luvulla ja 1969, jolloin myös maalausten tekijän henkilöllisyys ja alttarikaapin ajoitus varmistui. Hampurin taidehallilla on vankka asiantuntemus mestari Franckesta ja hänen tuotannostaan. Hampurin taidehallin kokoelmissa on Francken "Tuomas-alttari". Lisäksi taidehallin ensimmäinen johtaja Alfred Lichtwark toi aikoinaan Hampurin taidehallille mainetta nostamalla mm. hampurilaisen mestari Francken taidehistorian tietoisuuteen. Ensimmäisenä alttarin liitti mestari Franckeen taidehistorioitsija K. K. Meinander vuonna 1908. Meinander tutki Suomen keskiaikaisia alttarikaappeja ja toimi myöhemmin Kansallismuseon historiallisen osaston intendenttinä.
Vuoteen 1884 asti alttarikaappi oli avattuna Kalannin kirkon alttarilla. Alttarikaapin varhaisista vaiheista eli provenienssista ei ole varmuutta. Arvokkaan kaapin sijainti itseään nuoremmassa kirkossa on herättänyt epäilyjä, että sitä ei ole alun perin tilattu Kalannin seurakunnalle. Kalannin seurakunta on perustettu vuonna 1411, mutta nykyinen harmaakivikirkko on uusimman käsityksen mukaan valmistunut vasta vuoden 1450 vaiheilla ja sen seinämaalaukset 1470-luvulla. Pyhä Barbara on mukana myös kirkon seinämaalauksissa. Yhden pylvään yläpäässä kuva kärpännahka-asuisesta Barbarasta tunnusmerkkiensä tornin ja miekan kera sekä kirjoitus "s(anc)ta barbara".


title: Pyhän Barbaran alttarikaappi

text: Yleisen käsityksen mukaan suurikokoinen alttarikaappi veistoksineen ja aikaa vaativine maalauksineen ei ole voinut olla maaseutukirkon tai yksityisen lahjoittajan tilaama. On oletettu, että alttarikaappi ehkä tilattiin alun perin Turun tuomiokirkkoon, koska Maunu Tavast perusti 1412 sinne piispan virkaan astuessaan alttarin paitsi kirkon nimikkopyhimykselle Pyhälle Katariinalle, myös toisen alttarin Pyhälle Barbaralle. Laajalti matkustanut ja kirkkotaiteen suosijana tunnettu Tavast hankki Roomasta anekirjeen vuonna 1412, jossa mainitaan Pyhän Barbaran alttari. Muuta kirjallista tietoa kaapin sijainnista Turussa ei kuitenkaan ole olemassa. Turun tuomiokirkon kalleuksia on kuitenkin historian eri vaiheissa päätynyt myös vieraisiin käsiin. Esimerkiksi Otto Rudin johtamat tanskalaiset ryöstivät kirkon esineistöä vuonna 1509. Ryöstetyistä esineistä on lueteltu vain pieni osa, eikä luettelo sisällä alttarikaappia. Kalantilaisen 1800-luvulla muistiin kirjatun tiedon mukaan kaappi oli löytynyt merestä.


title: Pyhän Barbaran alttarikaappi

text: Suomen Muinaismuistoyhdistyksen toinen taidehistoriallinen retkikunta vieraili Kalannin kirkossa 1874. Kirkon muun dokumentoinnin ohella he kiinnittivät huomiota alttarikaappiin. Se myytiinkin muinaismuistoyhdistykselle yhdeksän vuotta myöhemmin 5 000 markalla. Hinta oli vuoden 1998 rahan arvoon muutettuna runsaat 100 000 markkaa. Nykyisin Pyhän Barbaran alttari on Helsingissä Kansallismuseossa, ja sitä on sanottu museon huomattavimmaksi ja tunnetuimmaksi taideaarteeksi.


title: Pyhän Barbaran alttarikaappi

text:
Legendan mukaan Pyhä Barbara oli Nikomediassa 200-luvun lopulla elänyt neito, joka kääntyi kristinuskoon.
Hän on roomalaiskatolisen ja etenkin ortodoksisen kirkon pyhimys sekä tykistön ja räjähteiden kanssa työskentelevien suojeluspyhimys. Legendan historiallisuutta on epäilty, mutta periaatteessa on mahdollista, että on ollut olemassa vastaava neitsytmarttyyri. Hän olisi kuollut todennäköisesti keisari Maximianuksen vainossa noin 303. Kuolinpaikka olisi mahdollisesti Egypti, Rooma tai Toskana, ja hän olisi kuollut 235:n ja 313:n välisenä aikana. Kirjaimellisesti "Barbara" tarkoittaa barbaarinaista, vierasmaalaista.


title: Pyhän Barbaran alttarikaappi

text: Barbaran palvonta levisi Länsi-Eurooppaan vasta 1400-luvun alussa. Myöhäiskeskiajalla Barbaran legenda oli erittäin suosittu etenkin Ranskassa ja Belgiassa. Pyhällä Barbaralla oli tärkeä asema, koska hän kuului neljän pääneitsyen ryhmään () ja ihmiskunnan avunantajiin. Barbaran muistopäivä on ollut 4. joulukuuta, mutta se poistettiin kirkon kalenterista vuonna 1969.


title: Pyhän Barbaran alttarikaappi

text: Pyhimyksen tunnuksia ovat torni johon hänet suljettiin, marttyyrin palmu, ehtoollismalja ja kanuuna. Naispyhimyksillä yleinen kultainen kruunu on usein yleistunnuksena. Torni kuvataan usein kirkontornimaisena, mutta toisinaan ehtoollisleivän säilytykseen käytetyn hostian muotoisena. Sen variaationa Barbara toisinaan kantaa ehtoolliskalkkia. Mukana voi olla myös kuolemattomuuden symbolina riikinkukon sulka.


title: Pyhän Barbaran alttarikaappi

text: Taiteessa yleisimmin kuvatut kohtaukset Barbaran legendasta kuvaavat kolmannen ikkunan lisäämistä, pakoa ja paimenen petosta sekä rangaistusta. Yleisimmin kuvataan kohtausta, jossa Barbaran turbaanipäinen ja sapelilla varustautunut isä teloittaa tyttärensä.


title: Pyhän Barbaran alttarikaappi

text: Ei ole tiedossa, mikä monista Pyhän Barbaran legendan versioista on ollut Mestari Francken ikonografian lähtökohtana. Tarinaa kerrottiin niin runosäkeiden, rukousten, hymnien ja proosan kuin draaman muodossa. Yksi 1400-luvun versio oli ranskalainen proosamuotoinen "Vie de Sainte Barbe".


title: Pyhän Barbaran alttarikaappi

text: "Vie de Sainte Barben" mukaan Barbara oli rikkaan nikomedialaisen kuninkaan Dioskuroksen poikkeuksellisen kaunis tytär. Hän oli perehtynyt myös taiteisiin ja tieteisiin. Barbaran filosofinen kiinnostus sai hänet kyseenalaistamaan tuttuja käytäntöjä kuten pakanallisten jumalien palvontaa. Barbara kuuli Aleksandriasta tulleen uutisen, jonka mukaan Origen-niminen pappi oli löytänyt todellisen jumalan. Barbara kirjoitti papille saadakseen tarkempaa tietoa ja kuuli näin kristillisestä uskosta.


title: Pyhän Barbaran alttarikaappi

text:
Dioskuros ihaili suuresti tyttärensä kauneutta, eikä halunnut kenenkään muun miehen rakastuvan tyttöön. Kuningas rakensi suuren tornin, johon hän lukitsi tytön kuin aarrekammioon. Barbaran naimista suunnittelevia kosijoita ilmaantui, mutta isä torjui heidät tiukasti. Yllättäen Barbara kertoi haluavansa tehdä siveyslupauksen. Kuningas riemastui aavistamatta, että jokin voisi olla pielessä. Hän juhlisti tytön lupausta rakennuttamalla tälle ylellisen kylpylärakennuksen. Valtakunnan hallinto kuitenkin pakotti kuninkaan matkustamaan. Matkan aikana Barbara tuli ulos tornistaan katsomaan uutta kylpylää. Hän huomasi, että tornissa oli vain kaksi ikkunaa, ja määräsi kylpylää rakentaneet miehet lisäämään kolmannen ikkunan pyhän kolminaisuuden kunniaksi. Tämän jälkeen hän sai kasteen itse Johannes Kastajan kädestä. Kaste sinetöi hänen kääntymisensä kristityksi.Kun Dioskuros palasi kotiin, Barbara kertoi kolminaisuuden merkityksestä ikkunoissa. Tyttö sanoi myös luvanneensa neitsyytensä tuon kolminaisuuden edustajalle. Uusi käänne sai isän raivostumaan. Hän nostaa miekkansa ja aikoo tappaa tytön heti. Tilanne on aiheena Francken ensimmäisessä maalauksessa "Väittely kolmesta ikkunasta", jossa Barbara laskee sormillaan kolmeen ja Dioskuros tarttuu miekkaansa.Toinen maalaus kuvaa vasemmalta syöksyvää Barbaran isää, jonka takaa-ajon pysäyttää ylitsepääsemätön muuri. Ylelliseen itämaiseen asuun pukeutunut Dioskuros puristaa kätensä nyrkkiin ja heiluttaa paljastettua asettaan. Hänen seuranaan on joukko uteliaita.
Barbara pääsee pakoon, kun ihmeen kautta muuri halkeaa ja sulkeutuu Barbaran jäljessä. Tyttö pakenee vuorille kaupungin muurien ulkopuolelle.


title: Pyhän Barbaran alttarikaappi

text: Francke ei kuvaa väripintoja keskiaikaiseen tapaan tasaisen kirkkaina, vaan luo syvyyttä tummuusvaihteluiden avulla. Tilavaikutelma ei ole maalauksessa tavoite sinällään; sitä käytetään juuri sen verran kuin tarina vaatii. Lavastemainen muuri ei estä katsojia näkemästä Barbaraa taka-alalla. Muurin laskeva diagonaali luo tilavaikutelmaa, ja diagonaali jatkuu nousevana taustan kukkuloiden siluetissa. Muurin dominoivuus sekä tarinassa että kuvan sommittelussa on nähty manieristisena, dramatiikkaa ja jännitettä luovana.Kolmannessa maalauksessa "Takaa-ajo ja paimenen petos" Dioskuros lähtee ratsain ajamaan takaa tytärtään. Isän etsiessä kahden muun miehen avustamana he tapasivat kaksi lammaspaimenta. Toinen heistä paljasti, missä tyttö oli. Samassa petollinen paimen saa rangaistuksensa ja hänen lampaansa muuttuivat heinäsirkoiksi.Neljännessä maalauksessa "Pyhän Barbaran vankeus" tyttö raahataan kotiin hiuksista vetäen. Edellisessä maalauksessa hänen hiuksensa olivat vielä palmikolla ja kiedottuna pään ympäri, mutta kampaus on nyt avattu. Barbara päätyy takaisin kalterien taakse odottamaan, että hänet viedään käskynhaltija Markianoksen luokse oikeudenkäyntiä varten.


title: Pyhän Barbaran alttarikaappi

text: Viidennessä maalauksessa "Pyhän Barbaran kuulustelu" tyttöä kuulustellaan kristityksi kääntymisestään käskynhaltija Markianoksen luona. Käskynhaltija määrää hänet kidutettavaksi. Paikalla kuulustelussa on kolme vanginvartijaa, joista kaksi on kuvattu myös muurikohtauksessa. Miehet ovat pukeutuneet karrikoituihin myöhäiskeskiaikaisiin keikarin ja pyövelin asuihin. He työntyvät Barbaran kylkiin kiinni ja tuijottavat hänen kasvojaan himokkaasti. Barbaran silmäluomet ovat puoliksi kiinni. Maalaus muistuttaa kuvia Kristuksesta Pilatuksen edessä tai kiusattuna. Näissä kuvissa sotilaat usein ympäröivät vankinsa klaustrofobisella tavalla.


title: Pyhän Barbaran alttarikaappi

text: Kuudennessa maalauksessa "Pyhän Barbaran ruoskiminen" Barbaran kidutus alkaa, koska hän kieltäytyi uhraamasta pakanallisille jumalille. Hänet riisutaan alastomaksi, sidotaan paaluun ja hänen rintansa leikataan irti vanhalla tylsällä miekalla, jotta leikkaaminen kestäisi kauan ja se olisi mahdollisimman tuskallista.


title: Pyhän Barbaran alttarikaappi

text: Barbara selviää kuitenkin hengissä koettelemuksesta. "Vie de Sainte Barben" mukaan hänet heitetään jälleen vankilaan. Haavat paranevat yöllä, kun Kristus ilmestyy selliin. Hän sanoo olevansa tytön rinnalla, joten tämän ei tarvitse pelätä. Kristus vakuuttaa parantansa myös tulevat vammat ja kuoleman jälkeen Barbaraa odottaisi suuri ilo taivaassa. Francke ei kuvaa parantumista, mutta Barbaran vahingoittumaton keho kielii ihmeen tapahtuneen.


title: Pyhän Barbaran alttarikaappi

text: Seitsemännessä maalauksessa "Pyhä Barbara kaakinpuussa" pyövelit ovat raivostuneet haavojen paranemisesta. Käsistään kaakinpuuhun ripustettua Barbaraa kidutetaan entistä kovemmin, mutta jumalan avulla hän ei tunne tuskaa. Pyhimyksen kehoa piinataan nyt tulisilla soihduilla polttamalla. Tytön asu on aiempaa paljastavampi ja kidutus keskittyy hänen ylävartaloonsa kuten ensimmäisellä kerralla. Markianos, jonka katse kohdistuu tytön paljaaseen rinnukseen, tarttuu miekkaansa.


title: Pyhän Barbaran alttarikaappi

text: "Vie de Sainte Barben" mukaan marttyyri koki ennen teloitusta muitakin koettelemuksia, joita ei kuvata Francken alttarissa. Häntä esimerkiksi raahattiin alastomana ympäri kaupunkia, mutta ihme säästi hänet julkiselta nöyryytykseltä. Enkeli pelasti tytön antamalla hänelle valkoisen puvun suojaksi tunkeilevilta katseilta.


title: Pyhän Barbaran alttarikaappi

text: Viimeisessä maalauksessa "Pyhän Barbaran mestaus" Dioskuros valmistautuu teloittamaan tyttärensä. Legendan mukaan isä saa rangaistuksensa nopeasti. Dioskuroksen kävellessä mestauksen jälkeen alas vuorenrinnettä salama iskee häneen ja hänen ruumiinsa katoaa jälkeä jättämättä.


title: Pyhän Barbaran alttarikaappi

text: Barbaran elämänvaiheet vaihtelevat legendan eri versioissa. Toisinaan isä ei ollut kuningas vaan rikas mies, ja hän sulki Barbaran torniin suojellakseen tyttöä maailman paheilta. Joissakin versioissa isän sijasta Barbara torjui kosijat uskonsa takia tai kolmas ikkuna lisättiinkin kylpylärakennukseen. Petollinen paimen muuttui kiveksi ja Markinianoksen vankila hehkui valossa, kun ihme paransi Barbaran haavat. Kidutussoihdut sammuivat, kun ne koskettivat Barbaraa. Joissakin versioissa rinnat irrotetaan tylsien talttojen ja nuijien avulla. Lisäksi Valentinus-niminen kristitty hautasi Barbaran, ja hautapaikalla tapahtui myöhemmin ihmeitä.


title: Pyhän Barbaran alttarikaappi

text: Keskustelua ja voimakkaita reaktioita on herättänyt etenkin alttarin kuudes kuva, "Pyhän Barbaran ruoskiminen". Barbara-alttarin maalaukset ovat yksi keskeinen analyysin kohde Robert Millsillä, joka käsittelee teoksessaan "Suspended Animation: Pain, Pleasure and Punishment in Medieval Culture" väkivaltakuvauksia keskiajan taiteessa. Barbara-alttarin kuudes kuva on myös kirjan kannessa. Mills kuvaa, kuinka maalaus näyttää pyhimyksen paaluun sidottuna ja kädet nostettuina pään yläpuolelle. Marttyyrin pitkät kullanväriset hiukset laskeutuvat suortuvina hänen selkäänsä ja tytön asuna on vain löysä lanteille kietaistu kangas. Äärimmäisenä vasemmalla on käskynhaltija Markianos, joka tuijottaa tytön paljasta ylävartaloa ja puristaa miekan kahvaa kuin valmiina sivaltamaan. Barbaran isä laskee kätensä käskynhaltijan olkapäälle, mutta ei tuskaisena isänä joka yrittäisi estellä, vaan pikemminkin sallivasti välttämättömän kurinpidon edessä. Kiduttajat, kaksi tummapintaista ja tympeää pyöveliä hakkaavat alastonta Barbaraa. Barbaran oikealla puolella paksumahainen ruoskaa heiluttava raakalainen kiskoo tytön hiuksia. Nuhjuisesti pukeutunut pyövelin apulainen sormeilee tytön toistaa rintaa ja valmistautuu leikkaamaan sen irti. Barbara ei näytä reagoivan tilanteeseen paljonkaan. Tytön posket ovat ruusunpunaiset, silmät suuntautuvat kohti taivasta ja hänen huulillaan on häivähdys hymystä.


title: Pyhän Barbaran alttarikaappi

text: Oikealla tavalla katsottuina alttarin kuvat herättävät empatiaa marttyyrien kärsimyksiä kohtaan, kuten on tarkoitus. Kommentoijien mukaan on kuitenkin mahdollista, että katsojat näkevät tapahtumat ennemminkin kiduttajien kuin pyhimyksen näkökulmasta. Jos Francken maalausta katsotaan irrallaan sen historiallisesta kontekstista, taidehistorioitsija Madeline Cavinesin mukaan katsoja näkee kuvassa kauniin sidotun vaaleaverikön, joka on osin riisuttu ja jonka vähät vaatteet ovat luisumassa häpykarvoituksen alapuolelle. Lisäksi tyttöä näyttävät uhkaavan sadistiset vaarat ja joukkoraiskaus.


title: Pyhän Barbaran alttarikaappi

text:
Mahdollista on, että naispuolisen pyhimyksen kärsimyksiin samaistumisen sijasta katsojat saattavat ennemmin nauttia piinatun alastoman naiskehon katsomisesta, Mills mainitsee. Francken maalaukset asettavat katsojan näkökulman helposti kiduttajien leiriin, jolloin vaikutus on samansuuntainen kuin nykyaikaisella pornografialla. Mills on löytänyt feministiteoreetikko Andrea Dworkinin 1980-luvun kirjoituksista pornokuvien sanallisia kuvauksia, jotka muistuttavat kuudetta ruoskimista kuvaavaa Barbara-maalausta. Kahdessa kuvassa nainen on sidottu ranteistaan ja hänen kätensä on nostettu pään yläpuolelle. Haalariasuinen työmies tarttuu hänen rintaansa leikkuripihdeillä. Pihdit näyttävät valmistautuvan leikkaamaan naisen rintaa. Dworkinin mukaan kuvassa on totaalisen alistuva valkoinen nainen, joka vaatii äärimmäistä tuskaa ja nöyryytystä brutaalin miehen käsissä.
Pyhimyslegendoissa neitsyeen hyve säilyy kuitenkin tahriintumattomana, koska ihmeet tulevat avuksi. Millsin mukaan myös keskiajan tutkijat ovat viime vuosina kiinnittäneet huomiota siihen, että naispuolisten neitsytpyhimysten marttyyrielämäkerrat ja niitä kuvaavat maalaukset sisältävät paljon nykyisin pornografiseksi tulkittavaa ainesta. On puhuttu jopa uskonnollisesta pornografiasta.


title: Pyhän Barbaran alttarikaappi

text: Nykyisin Barbara-maalauksissa nähdään myös merkityksiä, joita ei myöhäisgotiikan aikana todennäköisesti osattu aavistaa. Esimerkiksi nykyinen rotutietoinen tutkimus on kiinnittänyt huomiota siihen, että Barbaraa kiduttavat miehet on kuvattu melko tummaihoisina ja eksoottisesti pukeutuneina verrattuna neitoon, jonka iho hohtaa puhtaan vaaleana. Jopa tytön isä on häntä tummempi.


title: Pyhän Barbaran alttarikaappi

text: Liturgisesti arvokkaampi neitsyt Mariasta kertova kuvasarja on alun perin edustanut alttarikaapin juhla-asua, mutta se on myöhemmin jäänyt vähälle huomiolle. Neitsyt Maria oli 1400-luvulla tärkeä aihe, ja kohtauksia hänen elämästään on kuvattu alttarin keskeisimpään osaan viidessä maalatussa tammireliefissä. Keskellä olevassa kuvassa neitsyt Maria on kuolinvuoteellaan apostolien keskellä. Yläosan pilvikehässä kuvataan Marian taivaallinen kruunaus. Siipiosissa Marian elämänvaiheita kuvataan tarkemmin.


title: Pyhän Barbaran alttarikaappi

text: Tammipuiset Maria-reliefit ovat tuntemattoman tekijän veistämiä. Luonnosten tekijänä on saattanut olla Francke, koska kuvissa on osia, jotka muistuttavat Tuomas-alttarin maalauksia. Reliefeissä on nähty vaikutteita Conrad von Soestilta muun muassa keskikuvassa, jossa Maria makaa kuolinvuoteellaan ja apostoli Johannes sulkee Marian silmät (Soestin maalauksessa enkeli sulkee silmät).


title: Pyhän Barbaran alttarikaappi

text: Kuvasarjaan sisältyy muun muassa humoristinen yksityiskohta, jossa apostoli raapii kutiavaa jalkapohjaansa. Francke on todennäköisesti maalannut myös reliefit, joissa on alun perin käytetty samoja temperavärejä kuin Barbara-maalauksissa. Alkuperäisen temperamaalauksen päälle on luultavasti 1600-luvulla maalattu paksulla öljyvärillä. Muun restauroinnin yhteydessä ympärileikkauskuvan alttari ja ritarikuvan paholainen palautettiin alkuperäiseen asuunsa, mutta reliefien rapautunutta maalausta ei ole muuten restauroitu.


title: Pyhän Barbaran alttarikaappi

text:
Vasen siipi:
1. Jeesuksen syntymä — Maria rukoilee enkelien kanssa Jeesus-lasta, joka on sittemmin hävinnyt reliefistä. Kohtaus on esitetty Pyhän Birgitan ilmestyskirjan mukaisesti.
2. Jeesus ympärileikataan temppelissä.


title: Pyhän Barbaran alttarikaappi

text:
Keskiosa:
3. Neitsyt Maria makaa kuolinvuoteellaan apostolien ympäröimänä. Ylhäällä pilvissä nähdään Marian taivaallinen kruunaus.


title: Pyhän Barbaran alttarikaappi

text:
Oikea siipi:
4. Neitsyt Marian ruumissaatto, jossa apostolit kantavat arkkua paareilla. Juutalaiset yrittävät ryöstää arkun, jotta voisivat polttaa ruumiin. Hanke epäonnistuu, koska ryöstäjien kädet kuihtuvat.


title: Pyhän Barbaran alttarikaappi

text: 5. Neitsyt Maria vapauttaa ritari Teofiluksen paholaisen kanssa tekemästään sopimuksesta. Kuva muistuttaa, että Mariaa rukoilemalla voi saada avun.Anna-Maija Ylimaulan romaanissa "Jumalista julmin" (WSOY 1994) Barbara-alttari on keskeisellä sijalla. Teoksen minäkertoja on mies, mutta päähenkilöksi nousee Pyhän Barbaran alttarikaapista tutkimusta tekevä taidehistorioitsija. Alttarikaapin kertomaa Barbaran tarinaa käytetään sisäiskertomuksena.


title: Guile

text: Guile () on Capcomin luoma ja Akira Yasudan suunnittelema videopelihahmo Street Fighter -pelisarjassa. Hän teki ensi esiintymisensä Street Fighter II:ssa vuonna 1991. Hahmoa pidetään pelin kolmesta johtavimmista mieshahmoista heti Ryun ja Kenin jälkeen. Guile on Yhdysvaltain ilmavoimien Majuri.


title: Guile

text: Guile syntyi 23. joulukuuta 1960 Yhdysvalloissa. Hän oli Yhdysvaltain ilmavoimien luutnantti ja ystävystyi tuolloin Yliluutnantti Charlien kanssa, jota Guile pyysi opettamaan Charlien ainutlaatuista taistelutekniikkaa. Guile oppi tyylin, mutta kuumapäisyytensä vuoksi ei ollut yhtä taitava liikkeissä. Hänen piti muun muassa käyttää molempia käsiään Sonic Boomin luomisessa, kun taas Charlie kykeni luomaan hyökkäyksen yhdellä kädellä.


title: Guile

text: Guile palasi pienen hiljaiselon jälkeen Street Fighter Alpha 3:ssa, kun Yhdysvaltain ilmavoimat lähettävät hänet etsimään Charlieta, joka on ollut pitkään kateissa erään salaisen tehtävän aikana. Guilen etsinnät johtavat hänet Interpolin etsivä Chun-Lin luokse, joka varoittaa Guilea seuraamasta Charlieta liiallisen vaarallisuuden vuoksi. Hän kuitenkin osoittaa Chun-Lille taistelutaitonsa, joka vakuuttuneena uskoo etteivät he antaisi mitään harmia tapahtua ystävälleen Charlielle. Guilen löydettyä lopulta Shadaloon tukikohdan Thaimaasta, hän löysi samalla Charlien. Samalla heidän kimppuunsa hyökkäsi Bison, joka uhoili kaksikkoa seuraamaan häntä Shadaloo tukikohdan sisälle. Sillä välin kun Chun-Li tutki toista aluetta, Guile ja Charlie ryhtyivät virittelemään räjähteitä ympäri Charlien salaisen tehtävän päämäärää; tuhota Bisonin voimakeskus Psycho Drive. Bison onnistui kuitenkin yllättämään heidät ja Charlie suostutteli Guilea pakenemaan sillä välin kun hän taistelisi Bisonia vastaan. Guile pakeni paikalta ottaen Chun-Lin mukaan juuri ennen kuin tukikohta räjähti vieden Bisonin ja Charlien mukanaan. Guile jäi muistelemaan ystävänsä menetystä.


title: Guile

text: Charlien kuoleman jälkeen Guile on pitäny M. Bisonia syyllisenä ja on sittemmin omistautunut elämänsä tehtäväkseen kostaa Bisonille Charlien kuoleman. Guile oli onnistua muiden Street Fightereiden kanssa pääsemään Bisonista eroon osallistuttuaan diktaattorin järjestämään turnaukseen, mutta Bison selvisi loppuräjähdyksestä ja joutui oikeuden eteen. Bisonin kaikki syytteet kuitenkin todettiin aiheettomiksi Bisonin lahjottua tuomarin ja valamiehistön. Vapaaksi päästyään Bison hautoi myös kostoaan muun muassa Guilea kohtaan ja järjesti tämän vuoksi toisen turnauksen.


title: Guile

text: Guile ei kuitenkaan suostunut luovuttamaan toivoa Charlien elossa olemisesta, kun ystävänsä ruumista ei löydetty räjähdyksen jäljiltä ja lisäksi Bison selvisi onnettomuudesta. Nyt Majuriksi ylennetty Guile käskee ylempiä tahojaan jatkamaan Charlien etsimistä. Hänen komentajansa kuitenkin antaa kielteisen vastauksen etsinnöille, jonka seurauksena Guile jättää eroanomuksen. Hänen yllätykseksi anomusta ei hyväksytä ja Guile määrätään SIN organisaation tutkimukseen, jolla on väitettyjä suhteita Shadaloon kanssa. Guile on kuitenkin skeptinen sen suhteen että Shadaloo olisi toiminnassa ilman Bisonia, mutta ottaa tehtävän innokkaana vastaan. Lisäksi hän ottaa Chun-Lin parikseen tutkintaa varten, jonka kanssa Guile osallistuu uuteen turnaukseen, jota organisoi SIN. He toivovat samalla ujuttautua SIN organisaation päämajaan. Turnauksen aikana Guile kohtaa salaperäisen ranskalaisen taistelijan Abelin, joka tunnistaa Guilen Sonic Boom hyökkäyksen. Tästä Guile tulee siihen johtopäätökseen, että Abelilla on jotain tietoa Charlien kohtalosta ja alkaa saman tien painostamaan Abelia kertomaan missä hän näki Sonic Boom hyökkäyksen. Abel ei kuitenkaan suostu kertomaan tuntemattomalle henkilökohtaista asiaa, joka voisi olla Abelin mielestä vakooja. Myöhemmin SIN päämajassa Guile saa käsiinsä tärkeää tietoa organisaation aikeista, sillä välin kun Chun-Li on joutunut Vegan asettamaan ansaan. Rakennuksen itsetuholaskennan myötä Guile joutuu vielä etsimään Chun-Lin, mutta joutuu Bisonin kyborgien yllätyshyökkäyksen kohteeksi. Paikalla saapuu myös Abel joka tuhoaa kyborgit ja kertoo missä Chun-Li on. Guile onnistuu pelastamaan tajuttoman Chun-Lin ja he onnistuvat pakenemaan ajoissa, jääden lopuksi katsomaan rakennuksen räjähtämistä yhdessä Abelin kanssa.


title: Guile

text: Guile esiintyi ensi kerran elokuvassa , jossa se oli yksi päähahmoista. Guile oli määrätty työskentelemään Chun-Lin kanssa napatakseen Bisonin, jonka organisaatio Shadowlaw on siepannut useita taistelulajien taitajia ja aivopessyt ne tekemään Bisonin likaiset työt. Elokuva seuraa alkuperäisen videopelin juonta, jossa Guile jahtaa Bisonia kostaakseen Charlien kuoleman. Hän lopulta pääsee tappelemaan Bisonia vastaan elokuvan loppupuolella, mutta ei mahda mitään Bisonille joka jättää Guilen kuoleman partaalle rotkon pohjalle. Guile kuitenkin selviää juuri ja juuri, kun Balrog ja E. Honda saapuvat pelastamaan hänet.


title: Guile

text: Elokuva julkaistiin Japanissa vuonna 1994 ja kaksi vuotta myöhemmin Yhdysvalloissa. Alkuperäisessä japanin kielisessä versiossa Guilen äänenä toimi Masane Tsukayama, kun taas englanniksi dubatussa veriossa hahmon äänenä toimi Kirk Thornton.


title: Guile

text: Guile esiintyi ensi kerran valkokankaalla vuonna 1994 elokuvassa Street Fighter, jossa hahmoa näytteli Jean-Claude Van Damme. Guile toimi elokuvan päähahmona, jossa hänen kokonimekseen oli annettu William F. Guile. Hahmo toimi everstinä ja AN:n (elokuva versio YK:sta) joukkojen komentajana, jotka etsivät kenraali M. Bisonia. Guilen oma motivaatio löytää Bison ei ole kostaa ystävänsä Charlien kuolema, kuten videopelissä vaan lopettaa Bisonin korruptoituneen organisaation ja pelastaakseen Charlie. Guile saa apua elokuvan lopussa Ryulta ja Keniltä löytääkseen Bisonin tukikohdan, jossa hän taistelee Bisonia vastaan viimeisessä taistelussa.


title: Guile

text: Van Dammen esittämä Guile koki elokuvassa myös muutamia muutoksia alkuperäiseen versioon nähden. Muun muassa hahmolle tyypilliset piikikkäät vaaleat hiukset oli korvattu lyhyemmillä hieman tummemmalla vaaleasävyllä. Myös hahmon asu vihreä teemaisuuden sijaan oli sinertävä. Tämä johtui myös osittain YK joukkojen teemasta. Street Fighter videopeleissä Guilelle saa myös sinertävän vaihtoehtoisen asun. Lisäksi hahmon amerikkalaisuudesta huolimatta Van Dammen ranskalaisaksentti paistoi puheesta läpi. Van Damme esitti hahmoa myös vuotta myöhemmin ilmestyneessä videopelissä .


title: Guile

text: Guilella oli päärooli myös ensimmäisessä yhdysvaltalaisten tekemässä animaatiosarjassa Street Fighter. Hänen tehtävänä oli koota kasaan ryhmä taistelijoita ja johtaa Street Fighters -organisaatiota kukistaakseen Bison lopullisesti. Sarja perustuu löyhästi elokuvan jälkeisiin tapahtumiin. Guilen äänenä toimi Michael Donovan.


title: Guile

text: Guile oli listattu vuonna 2008 sijalle kaksi IGN-sivuston laatiman 25 parasta Street Fighter hahmoa. GameDaily sivusto puolestaan listasi Guilen sijalle kymmenen laatimassaan kautta-aikain 20 parasta Street Fighter hahmoa.


title: Painin Euroopan-mestaruuskilpailut 1937

text: Vuoden 1937 painin Euroopan-mestaruuskilpailut järjestettiin kreikkalais-roomalaisen painin osalta toukokuussa Pariisissa, Ranskassa. Vapaapainissa kisattiin lokakuussa Münchenissä, Saksassa.


title: Tšekkiläinen tarokki

text: Tšekkiläinen tarokki on neljän hengen korttipeli, jota pelataan itävaltalaisella tarock-pakalla Tšekinmaassa ja Yhdysvalloissa emigranttien keskuudessa. Peli kuuluu pistetikkipeleihin, joissa voittaja ratkeaa tikeissä voitetuilla pistekorteilla. Tšekkiläistä tarokkia pelataan vaihtuvin parein tai soolona.


title: Tšekkiläinen tarokki

text: Pakassa on 45 korttia, neljä ranskalaista maata ja erityinen valttimaa. Itävaltalaiseen tapaan pakka on lyhennetty ranskalaisesta tarot-pakasta.


title: Tšekkiläinen tarokki

text: Tarokit eli valttimaan kortit:


title: Tšekkiläinen tarokki

text: Padat ja Ristit:


title: Tšekkiläinen tarokki

text: Hertat ja Ruudut:


title: Tšekkiläinen tarokki

text: Korttien pistearvot:


title: Tšekkiläinen tarokki

text: Kortit lasketaan kolmen nipuissa ja nipun arvosta vähennetään 2 pistettä. Kahden kortin nipusta vähennetään 1 piste ja yksittäinen 1 pisteen kortti on arvoton. Voittoon tarvoitaan vähintään 36 korttipistettä.


title: Tšekkiläinen tarokki

text: Ensimmäinen jakaja arvotaan. Leskeen jaetaan kuusi korttia ja pelaajille kaksi kuuden kortin nippua kullekin. Jako kiertää vastapäivään kuten pelikin.


title: Tšekkiläinen tarokki

text: Pelaajilla on mahdollisuus tehdä tarjouksia, joiden perusteella päätetään kuka on pelinviejä. Etumies ei voi passata, vaan hänen on tehtävä ensimmäinen tarjous ja muut kolme ovat avoimia kaikille.Etumies nostaa leskestä neljä päälimmäistä korttia ja poistaa kädestään kortteja vastaavan määrän. Pois laitetut kortit lasketaan hänen hyväkseen pelin lopussa. Kädestä ei saa poistaa viiden pisteen kortteja. Loput kaksi lesken korttia menevät kahdelle seuraavalle palaajalle, ja hekin poistavat kädestään yhden kortin.


title: Tšekkiläinen tarokki

text: Pelaajilla on mahdollisuus seitsemään eri bonukseen. Bonusten ilmoittaminen paljastaa tärkeää tietoa kädestä, mutta vastineeksi muut pelaajat maksavat bonuksen ilmoittajalle pelipisteitä välittömästi ilmoituksen jälkeen.


title: Tšekkiläinen tarokki

text: Bonuksia voi yhdistellä toisiinsa.


title: Tšekkiläinen tarokki

text: Pelinviejällä on mahdollisuus tehdä kaksi ilmoitusta. Sauorituksista saa puolet pisteistä, jos ne tehdään ilmoittamatta.


title: Tšekkiläinen tarokki

text: Pelaajat voivat sopia halutessaan kontrien eli vastatarjouksien ja ilmoitusten käytöstä. Nämä voivat moninkertaistaa pelin arvon, joten niiden käyttöä on harkittava tarkoin. Puolustava joukkue voi halutessaan kaksinkertaistaa pelin arvon kontraamalla tarjouksen tai ilmoituksen. Tämän voi kontrata uudelleen, mikä kaksinkertaistaa jo tuplatun pelin. Kolmaskin kontraus on mahdollinen. Eli pelin arvon voi kaksinkertaistaa kolmeen kertaan.


title: Tšekkiläinen tarokki

text: Pelinviejä ajaa ensimmäiseen tikkiin. Pelissä on maantuntopakko ja valttipakko. Pelaajan on siten pelattava ajettua maata tai valttia, jos hän ei pysty tunnustamaan maata. Jos hän ei pysty pelaamaan valttiakaan, hän voi pelata minkä tahansa kortin, mutta ei voi voittaa tikkiä.


title: Tšekkiläinen tarokki

text: Maksut perustuvat ylimenopisteisiin. Jaon voittaa puoli, joka saa yli 35 pistettä. Voittaneen puolen pisteistä vähennetään 35 pistettä. Erotukseen lisätään tai se kerrotaan ilmoitukset perusteella. Tulos kerrotaan tarvittaessa tarjouksen perusteella.


title: Brotherhood (The Chemical Brothersin albumi)

text: Brotherhood on brittiläisen The Chemical Brothersin 2. syyskuuta 2008 julkaistu kokoelma-albumi. Albumin julkaisi Virgin Records. Albumin kannessa on sen sisältävien singlenä julkaistujen kappaleiden kansia.


title: Ejbyn kalkki

text: Ejbyn kalkki (tai Särkilahden kalkki) on keskiaikainen kalkki, joka kuuluu Turun tuomiokirkon kalustoon. Se on saanut nimensä tanskalaisen Ejbyn seurakunnan mukaan. Sen jalka on valmistettu Turussa vuonna 1480 ja malja on uusittu Tanskassa vuonna 1851.


title: Ejbyn kalkki

text: Tanskalainen merirosvo, myöhempi amiraali Otto Rud ryösti kalkin muun ryöstösaaliin ohella vuonna 1509 Turkuun tekemällään ryöstöretkellä. Myöhemmin kalkki joutui Otto Rudin sisaren miehen omistaman Turebyn kartanon alaiseen Ejbyn kirkkoon. Kalkki palautettiin Turun tuomiokirkolle vuonna 1925.


title: Kytökylä

text: Kytökylä on Haapavedellä sijaitseva kylä. Kytökylä sijaitsee noin seitsemän kilometrin päässä Haapaveden keskustasta kaakkoon ja 20 kilometrin päässä valtatie 4:ltä. Kytökylä muodostaa noin kolmen kilometrin mittaisen nauhamaisen asutuskeskittymän Pyhäjoen pohjoispuolella. Se on muodostunut reilun kilometrin päässä joen myötäisesti kulkevalle harjanteelle. Joen eteläpuolella, mutta ilman siltayhteyttä, sijaitsee Vattukylä. Kylän halkaisee keskuskohdiltaan Pyhäjokeen laskeva Piipsanoja.


title: Kytökylä

text: Kytökylässä sijaitsee Haapaveden lentokenttä ja Iisalmen ortodoksisen seurakunnan rukoushuone eli tsasouna.


title: Kytökylä

text: Kytökylän kylätalo on maamiesseurantalo Kopsa. Pyhäjoen varressa on kesänviettopaikka ja uimaranta Kesäranta. Kytökylän urheilukenttä sijaitsee entisen Kytökylän ala-asteen kiinteistön yhteydessä, joka on nykyään yksityisomistuksessa.


title: Kytökylä

text: Kytökylässä on toiminut aikoinaan kolme kauppaa ja kaksi koulua, jotka on kaikki lakkautettu. Nevalanmäen koulun ja Kytökylän ala-asteen koulurakennukset ovat edelleen olemassa. Niitä edeltävä palanut koulu sijaitsi Lehtolanmäellä, nykyisen Lehtolantien päässä. Vanha koulupiiri ulottui kaakossa Koivikkoon Kärsämäen rajalle, etelässä Savalojalle, pohjoisessa Lehonsaareen ja kirkonkylän suunnassa Keisarinmäelle.


title: Kytökylä

text: Kylältä on laadittu kyläkirja "Kytösavut".


title: Arlingtonin piirikunta

text: Arlingtonin piirikunta () on piirikunta Virginian osavaltion pohjoisosassa Yhdysvalloissa. Se sijaitsee vastapäätä liittovaltion pääkaupunkia Washingtonia (Columbian liittopiiri) Potomacjoen toisella puolen, ja lasketaan osaksi pääkaupungin metropolialuetta.


title: Arlingtonin piirikunta

text: Pääkaupunkia perustettaessa Virginia luovutti nykyisen Arlingtonin alueen Yhdysvaltain hallinnolle, ja vuonna 1801 Yhdysvaltain kongressi liitti sen nimellä Alexandrian piirikunta osaksi Columbian liittopiiriä. Vuonna 1846 kongressi palautti luovutetun maan takaisin Virginialle, johtuen kongressiedustusta ja orjuuden lakkauttamista koskevista erimielisyyksistä. Virginian muutti piirikunnan nimen vuonna 1920 Arlingtoniksi, jotta sitä ei sekoitettaisi viereiseen Alexandrian kaupunkiin.


title: Arlingtonin piirikunta

text: Arlingtonin rajanaapuri idässä Potomacjoen toisella rannalla on Washington, lännessä Fairfaxin piirikunta ja Falls Churchin kaupunki, ja etelässä Alexandrian kaupunki. Piirikunnassa oli vuonna 2012 n. 220 000 asukasta. Sen pinta-ala on 67 neliökilometriä, ja se on Yhdysvaltain pinta-alaltaan pienin itsehallinnon omaava piirikunta. Toisin kuin piirikunnissa yleensä, Arlingtonin alueella ei ole erillisiä kunnallishallinnollisia alueita. Näiden erityispiirteiden johdosta Yhdysvaltain väestönlaskentavirasto United States Census Bureau sisällyttää Arlingtonin tilastoissaan kuntana Washingtonin metropolialueeseen.


title: Arlingtonin piirikunta

text: Johtuen Arlingtonin läheisyydestä Washingtoniin, monen Yhdysvaltain liittovaltion ministeriön ja viraston päämaja sijaitsee sen alueella. Tällaisia ovat puolustusministeriö ja sen päärakennus Pentagon, huumepoliisi DEA, asevoimien tiedusteluorganisaatio DIA ja asevoimien tutkimusorganisaatio DARPA. Liittovaltion virastot ja niiden alihankkijat sekä palvelusektori ovat tukeneet Arlingtonin vakaata talouskehitystä, ja se on Yhdysvaltain keskipalkaltaan korkeimpia piirikuntia. Arlingtonissa sijaitsee myös Yhdysvaltain kansallismuistomerkkejä ja museoita, kuten Arlingtonin sotilashautausmaa, Pentagonin muistomerkki, merijalkaväen muistomerkki (Iwo Jiman muistomerkki), ilmavoimien muistomerkki, ja Arlington House.


title: Arlingtonin piirikunta

text: Alue josta nykyinen Arlingtonin piirikunta koostuu oli osa Virginian siirtokuntaan perustettua Fairfaxin piirikuntaa. Ison-Britannian kruunu lahjoitti maa-alueita kansalaisilleen palkinnoiksi poliittisista palveluksista ja maan kehittämiseksi tehdystä työstä. Yksi maalahjoituksen saajista oli Thomas Fairfax, jonka mukaan Fairfaxin piirikunta ja Fairfaxin kaupunki on nimetty. Arlingtonin piirikunta puolestaan sai nimensä välillisesti Henry Bennetiltä, ensimmäiseltä Arlingtonin jaarlilta. Hänen mukaansa oli alun perin nimetty Potomac-joen varrella sijainnut plantaasi, jonka George Washington Parke Custis, Yhdysvaltain ensimmäisen presidentin vaimon Martha Washingtonin pojanpoika, hankki omistukseensa 1802. Maa-alueen sai lopulta kenraali Robert E. Leen vaimo Mary Anna Custis Lee. Kyseisestä tiluksesta tuli myöhemmin Yhdysvaltain sisällissodan aikaan Arlingtonin sotilashautausmaa, ja piirikunta nimettiin sen mukaan.


title: Arlingtonin piirikunta

text: Virginian osavaltio luovutti Arlingtonin maa-alueen Yhdysvaltain liittovaltiolle 1790, jolloin kongressi hyväksyi suunnitelman, jonka mukaan uusi pysyvä pääkaupunki piti perustettaisiin Potomac-joen varrella sijaitsevalle, presidentti George Washingtonin valitsemalle paikalle, joka koostuisi Marylandin ja Virginian osavaltioiden luovuttamista alueista. Liittovaltion liittopiiristä piti tulla neliön muotoinen alue, jonka sivut olisivat 10 mailia, ja pinta-ala 100 neliömailia.


title: Arlingtonin piirikunta

text: Kun kongressi oli saapunut uuteen pääkaupunkiin, se sääti 1801 lain Columbian liittopiiristä, jonka mukaan Washingtonin, Georgetownin ja Alexandrian kaupungeista ja niitä ympäröivistä alueista muodostettiin suoraan liittovaltion alaisuudessa oleva pääkaupunki. Kaupunkeja ympäröivistä alueista muodostettiin kaksi piirikuntaa: Potomac-joen itäpuolella Washingtonin piirikunta ja länsipuolella Alexandrian piirikunta. Koska pääkaupungin asukkaat olivat nyt suoraan liittovaltion alaisuudessa, eivätkä enää Marylandin ja Virginian asukkaita, kongressin osavaltioedustus ei enää kattanut heitä.


title: Arlingtonin piirikunta

text: Alexandrian piirikunnan asukkaat olivat odottaneet, että pääkaupunkistatus johtaisi maan arvon nousuun ja kaupan vilkastumiseen. Alue joutui kuitenkin kilpailemaan kiivaasti lähempänä Washingtonin kaupunkia, Potomac-joen pohjoispuolella Georgetownin satamassa toimineen Chesapeake and Ohio Canal -kanavan kanssa. Samalla Virginian muita alueita edustaneet kongressiedustajat tyrehdyttivät rahoituksen piirikunnan kehittämiseksi kaavailluille hankkeille kuten Alexandrian kanavalle, sillä se olisi kilpaillut heidän omia tukialueitaan vastaan. Tämän lisäksi kongressi päätti ettei liittovaltio perustaisi virastoja Alexandrian piirikunnan puolelle, minkä johdosta piirikunta menetti merkitystään keskushallinnon silmissä Washingtonin piirikuntaan verrattuna.


title: Arlingtonin piirikunta

text: Alexandria oli ollut tärkeä orjakaupan keskus, mutta alettiin huhuta, että orjuuden vastustajat kongressissa pyrkisivät kieltämään orjuuden pääkaupungissa. Tämä olisi entisestään heikentänyt Alexandrian taloutta, joka pitkälti perustui orjatyövoimaan. Kansanliike orjuuden lakkauttamiseksi nosti päätään myös Virginian sisällä. Orjuutta kannattavat virginialaiset puolestaan laskivat, että jos Alexandria palautettaisiin pääkaupungin alaisuudesta osavaltiolle, orjuuden kannattajien suhteellinen määrä osavaltion päätöksenteossa kasvaisi alexandrialaisten edustajien myötä.


title: Arlingtonin piirikunta

text: Johtuen pitkälti kongressin osoittamasta vähäisestä mielenkiinnosta, orjuutta koskevista riidoista ja pääkaupungin asukkaiden äänioikeudettomuudesta, kansanliike Alexandrian palauttamiseksi pääkaupungilta Virginialle kasvoi. Vuosien 1840-46 välisenä aikana alexandrialaiset anoivat kongressilta ja Virginian osavaltiolta irrottautumisen hyväksymistä. Eri vaiheiden jälkeen Virginian yleiskokous päätti lopulta 13.3.1847 hyväksyä irrottautumisen. Vuonna 1852 osavaltio päätti muodostaa osasta Alexandrian piirikuntaa Alexandrian kaupungin.


title: Arlingtonin piirikunta

text: Yhdysvaltain sisällissodan aikana 1861 Virginia erosi liittovaltiosta kansanäänestyksen seurauksena. Alexandrian piirikunnan edustajat olivat äänestäneet murskaenemmistöllä eroamisen puolesta. Vaikka Virginia oli osa etelävaltioiden Konfederaatiota, valtioliiton valta ei ulottunut osavaltion pohjoisimpiin osiin.


title: Arlingtonin piirikunta

text: Vuonna 1864 (pohjoisvaltioiden) liittovaltion hallitus takavarikoi Alexandrian piirikunnassa sijainneet Abingdonin tilukset, niiden omistajan ollessa taistelemassa etelävaltioiden puolella, ja myi ne sitten huutokaupalla. Sodan päätyttyä 1865 tilusten perijä Alexander Hunter alkoi vaatia omaisuutta itselleen lakiteitse, ja oikeusprosessissa häntä auttoi pohjoisvaltioiden puolella jalkaväenkenraalina palvellut, sittemmin Yhdysvaltain presidentiksi valittu James Garfield. Yhdysvaltain korkein oikeus teki 1870 ennakkotapaukseksi muodostuneen päätöksen, jonka mukaan hallituksen toimeenpanema omaisuuden takavarikointi oli ollut lainvastainen, ja määräsi sen palautettavaksi Hunterille.


title: Arlingtonin piirikunta

text: Liittovaltio takavarikoi 1860-luvulla maksamattomien omaisuusverojen takia myös konfederaation sotaväen kenraali Robert E. Leen tilan, ja muutti sen sotaväen hautausmaaksi. Sodan päätyttyä ja Leen ja tämän vaimon kuoltua perheen vanhin poika George Washington Custis Lee aloitti oikeusprosessin saadakseen tilan takaisin suvulle. 1882 korkein oikeus päätti että myös Leen tilan takavarikointi oli ollut lainvastainen, ja palautti sen Leelle. Seuraavana vuonna kongressi osti tilan Leeltä, ja myöhemmin alueelle perustettiin Arlingtonin sotilashautausmaa.


title: Arlingtonin piirikunta

text: Etelävaltiot pitivät sodan aikana hallussaan alueita hyvinkin lähellä Alexandrian piirikuntaa ja nykyistä Arlintonia, kuten Falls Churchia, Minor's Hilliä ja Upton's Hilliä, ja tekivät sieltä hyökkäyksiä niinkin itään kohti Washingtonia kuin nykyisen Ballstonin alueelle, ja näissä taisteluissa kuoli useita sotilaita. Konfederaation joukot eivät kuitenkaan koskaan saaneet nykyisen Arlingtonin aluetta haltuunsa.


title: Arlingtonin piirikunta

text: Vuonna 1896 avattiin raitiotie Washingtonista Arlingtonin alueella sijaitsevaan Ballstoniin, mikä johti piirikunnan talouskasvun vauhdittumiseen 1900-luvun alussa.


title: Arlingtonin piirikunta

text: Vuonna 1920 Virginian osavaltio päätti muuttaa alueen nimen Alexandrian piirikunnasta Arlingtonin piirikunnaksi, erotukseksi Alexandrian kaupungista, joka oli 1870 irrotettu piirikunnasta itsenäiseksi kaupungiksi.


title: Arlingtonin piirikunta

text: 1930-luvulla Hooverin lentokenttä perustettiin nykyisen Pentagonin paikalle. Samalla vuosikymmenellä asuntotuotanto vauhdittui Arlingtonissa. Toinen maailmansota nopeutti talouskasvua, mutta rakennustarvikkeiden sodanaikainen säännöstely hillitsi rakennustoimintaa. Sodan aikana rakennettiin myös Arlingtonin alueen osat valtatiestä 395, ja siihen liittyvät asuinalueet kuten Shirlington, Fairlington ja Parkfairfax.


title: Arlingtonin piirikunta

text: 11.9.2001 viisi al-Qaidaan kuulunutta lentokonekaappaajaa lensivät American Airlinesin lentokoneen päin Pentagonin seinää osana terrori-iskujen sarjaa. Iskussa kuoli 125 Pentagonin työntekijää ja kaikki lentokoneessa olleet 64 ihmistä.


title: Arlingtonin piirikunta

text: Rosslynin alue on tunnettu korkeiden rakennusten muodostamasta siluetistaan. Vaikka varsinaisia yli 100 metrin korkuisia pilvenpiirtäjiä on vain muutama, alue vertautuu Potomacin vastarantaan eli hyvin matalapiirteiseen Washingtoniin, jossa vuonna 1910 säädetty laki on rajoittanut rakennusten korkeutta. Vuonna 2009 valmistunut, 91 metriä korkea Turnberry Tower on Washingtonin metropolialueen korkein asuinrakennus, ja vuonna 2013 valmistunut, 118 m:n korkuinen toimistorakennus osoitteessa 1812 N Moore Street alueen korkein rakennus.


title: Arlingtonin piirikunta

text: Arlingtonin piirikunta sijaitsee likimain pisteessä ja sitä ympäröi Fairfaxin piirikunta ja Falls Churchin kaupunki lounaassa, Alexandrian kaupunki kaakossa ja Washington (DC) koillisessa Potomac-joen toisella puolella.


title: Arlingtonin piirikunta

text: Yhdysvaltain tilastokeskuksen mukaan piirikunnan pinta-ala on 67,3 neliökilometriä (26,0 neliömailia), josta noin 11,9 neliökilometriä (4,6 neliömailia) on liittovaltion maata. Arlingtonin piirikunta on suurin piirtein suorakaiteen muotoinen. Terminä ”piirikunta” viittaa yleensä harvemmin asuttuun alueeseen, ja on poikkeuksellista, että Arlingtonin piirikunnassa ei ole erillisiä kaupungeiksi erotettuja taajamia (”city”, ”town”). Tämä johtuu siitä, että piirikunta on kokonaisuudessaan tiheään asuttu, ja Virginian laki estää tällaisen alueen pilkkomisen uusiksi kaupungeiksi. Arlingtonissa on kuitenkin useita paikallisia keskuksia, joiden mukaan piirikunnan asukkaat jäsentävät aluetta. Yli 30 vuoden ajan hallinto on toteuttanut kehitysstrategiaa, jonka myötä kehitys keskitetään liikenneväylien, kuten metron ja vilkkaiden bussilinjojen varrelle. Omaleimaisia asuinalueita ovat mm. seuraavat:


title: Arlingtonin piirikunta

text: Yhdysvaltain tilastokeskuksen mukaan 1.4.2010 Arlingtonin väkiluku oli 207 627.


title: Arlingtonin piirikunta

text: Väestötiheys oli 3 086 henkeä neliökilometrillä (7 994 henkeä neliömaililla), joka on korkein Virginian piirikuntien joukossa.


title: Arlingtonin piirikunta

text: Yksinhuoltajatalouksia oli vuosina 2006-2008 alle 6% kaikista talouksista, mikä oli alin osuus Washingtonin suurkaupunkialueella. Samoina vuosina yksin asuvien osuus oli kolmanneksi korkein Washingtonin metropolialueella, 45%.


title: Arlingtonin piirikunta

text: Money-lehti piti Arlingtonia vuonna 2006 Yhdysvaltain koulutetuimpana kaupunkina, sillä 35,7 prosentilla sen asukkaista oli korkeakoulututkinto. Vuonna 2012 Arlingtonin asukkailla oli Yhdysvaltain piirikunnista viidenneksi korkein keskitulo. 2010-luvulla kiinteistövälitysyhtiö Movoto arvioi Arlingtonin neljänneksi parhaaksi asuinalueeksi Washingtonin pääkaupunkiseudulla. Paremmiksi arvioitiin vain Marylandissa sijaitsevat Chevy Chase, Kensington ja Bethesda.